गाँवे गइनी गाँव से भगनी – Anjoria\nगाँवे गइनी गाँव से भगनी\nअक्टूबर 9, 2010 गाँव के हाल\nअक्टूबर का शुरु में गाँव गइल रहीं. सिवान जिला के पचलखी पंचायत के खुदरा गाँव. बड़ बूढ़ बतावेलें कि कबही एकर नाम खुदराज माने सेल्फ गवर्न्ड रहे. अठारहवीं सदी का बादवाला अधिया में गाँव में पंचायती व्यवस्था रहुवे. वक्त के दीमक आ सामजिक लापरवाही कब खुदराज के “ज” चाट गइल, पता ना. कबो के निहायत पिछड़ा ई गाँव अपना बारे में कई गो कहानी लपेटले बा. सबले प्रामाणिक ई ह कि ..\nउत्तरप्रदेश के कन्नौज का लगे मुगल आ फिरंगी सेना का युद्ध का बाद हारल मुगल सेना के बाचल-खुचल चार-पाँच गो सूरमा कान्यकुब्ज सरदार बिहार के हथुआ रियासत में पनाह लेबे आ गइले. अपना सामाजिक पिछड़ापन का चलते अज्ञातवास खातिर ई सबले बढ़िया जगहा रहुवे. हथुआ में भूमिहार राजा रहले जे ब्राह्मणन से पूजा-पाठ का अलावे कुछ अउर करा ना सकत रहले आ पंडितन के ई दल अयाचक रहे. तलवार चलावे वाला हाथ ना त चँवर डोला सकत रहन ना मंदिर में जा के पूजा के घंटी. एह चलते राजा अपना राज का एगो कोना में जमीन के एगो टुकड़ा वृति का रुप में दे दिहले. समय ओह सूरमावन के खेतिहर बना दिहलसि. वृति आजुवो ओहिजा ब्राह्मणन के काश्त में बा बाकिर सरकारी कागजात में ऊ वृत हो गइल बा.\nबदलत समय का साथे आबादी बढ़ल आ लोग खेती-बाड़ी छोड़ नौकरी-चाकरी शुरु कर दिहल. शिक्षा कबहियो एह गाँव के पहिला पसन्द ना रहल, हालांकि एही गाँव के एगो शिक्षक देश के पहिला राष्ट्रपति डा॰ राजेन्द्रो प्रसाद के शिक्षक रहले. आजुकाल्ह गाँव के नवही विदेशी नौकरी का पाछा ढेर भागत बाड़े आ खाड़ी देशन के नौकरी के धूम बा ओहिजा. मामूली पढ़ल लिखल परिवारन में विदेशन से आइल पइसा के बहुलता एहिजा के लोगन में अनुशासनहीनता आ लापरवाही भर दिहले बा.\nगाँव भुलाइल शहरन में\nमनई भुलाइल मशीनन में.\nहर तरफ आग काहे लागल बा\nदेश के सावनी महिनो में ?\nएह घरी बिहार के गाँव चुनाव का प्रति जागरूक बाड़े. शायदे केहु होखी जे चुनावी गणित में अपना के विशेषज्ञ ना समुझत होखे. एकरा के देख के त इहे लागेला जइसे “राग दरबारी” के शनीचरा हर जगह मौजूद बा. अपना जाति के वोट आ लाठी के ताकत बढ़ावे खातिर आम आदमी जनसंख्या बढ़ावे में पूरी जोग से लागल बा ! व्यस्त रहे खातिर ऊ दोसर कवनो काम ना करे. दबल-छुपल बेरोजगारी से पूरा गांव त्रस्त बा. गांव के कई जगहा लोग गोल घेरे में बइठल ताश भा जुआ खेलते मिल जाई. एह खेल में खिलाडिय़न के साख अइसनका नवही प्रमाणित करे लें जे थाना-पुलिस से थोड़-बहुत जुगाड़ राखेलें आ जरुरत पड़ला पर कवनो विवाद में दान-दक्षिणा देके मामिला रफा-दफा करा सकेलें. सही मायने में उहे लोग गांव में नेता बा .\nएह मामिला में बाबा रामदेव के कहना सही लउकत बा कि गाँव के राजनीति थाना आ ब्लाकन से चलावल जाले. पुलिस के एगो सिपाही भा दरोगा कवनो के नेतागिरी हिट कर सकेला भा पिट कर सकेला. एह चलते आमतौर पर नेतागिरी के इच्छा राखे वाला कवनो आदमी पुलिस का खिलाफ ना जाव. एहिजा पुलिस पंचायतन का हिसाब से ना चले, पंचायते पुलिस का हिसाब से चलेली सँ. गांव के कुछ समझदार आ पढ़ल-लिखल लोग बतावता कि पंचायती राज कानून बने से पहिले आजादी के बाद ग्राम स्वराज के संकल्पना में गांवन के विकास के केन्द्र बनावल प्रस्तावित रहे बाकिर पता फिर कब आ कइसे गांव का जगहा ब्लाक आ सब-डिवीजन काबिज हो गइले. अब बस सचिव आ कर्मचारी गांव खातिर बहाल होले बाकिर ओकनि के कार्यालय ब्लाक भा तहसीले में होला आ ओकर असली ताकत जिला मुख्यालये पर होला. अब प्रधान उनकर बाट जोहेलें आ कबहिये-कभार एह लोग के दर्शन गांवन में होला.\nगांव में एगो कहनाम बहुते चलन में बा… मुखिया के चुनाव, प्रधानमंत्रीओ के चुनाव से कठिन होला. आ वास्तवो में अइसने बड़लो बा. काहे कि पूरा पांच साल तक के सम्बध, अब वोट निर्धारित करेला ना कि गांव समाज के आपुसी सम्बध. चुनाव में ई साफ रहेला कि के केकरा के वोट दिहले बा. अब गांव के मुखिया के हैसियत पहिले के विधायक के बराबर बा. इहो बिल्कुले साँच बा काहे कि अब गांव के विकास खातिर अतना बेसी पैसा आवता कि ओकरा में हिस्सेदारी के कीमत कवनो रंजिश के बरदाश्त कर सकेले. एह चलते गांव में झगड़ा आ रजिंशो बढ़ल बा. दलित गांव घोषित भइला पर सरकार गांव में पइसा के थैली खोल देबेले आ गांववाले दलित गांव में बने वाली सीमेंटिड सड़क पर भैंस आ बैल बान्ह के ओकर उपयोग करत बाड़े . एकरा के रोकल झगड़ा के नेवता दिहल बा. मनरेगा के धन गांव के कायाकल्प करे भा ना मुखियाजी के कायाकल्प त करिये देत बा. फर्जी मजदूरी के भुगतान मस्टर रोल पर देखावल जा रहल बा. शासनो के जोर अबहि मनरेगा के पइसा खरच करे पर बा, सदुपयोग भा दुरुपयोग के आकलन बाद में होखी. दर्जनभर से बेसी लाभकारी योजना पंचायत चुनावन के मंहगा कर दिहले बाड़ी सँ. गाँव में साँझो होखे के इन्तजार नइखे कइल जात आ मांस-मदिरा के सेवन बड़ा चाव से हो रहल बा.\nस्वाभाविक बा कि जब ज्यादा पइसा खर्च होखि त कमाईओ ओही अनुपात में कइल जाई. एहसे एम.एल.ए., एमपी चुनावन में हरेक मुखिया आ बी.डी.सी. मेम्बर के मोट रकम मिल जात बा. एम एल सी जइसन परोक्ष चुनावन में त खुलेआम वोट खरीदल-बेचल जा रहल बा. अगर हमनी का एह चनावन का समय आचार संहिता के अनुपालन पर ध्यान ना देब त एकर असर सांसदन के चुनाव तक पर पड़बे करी. मेहरारुवन के आरक्षण के सवाल होखो भा एस.सी, एस.टी आरक्षण के मसला, चुनाव के असली डोर मरदन आ मजगर जातियन का हाथ में चलि गइल बा. महिला मुखिया चयनित गांव में कबहियो कवनो बईठक में रउरा ओह महिला के ना देखब जे वास्तव में प्रधान बा. ओकरा जगहा प्रधानपति भा प्रधानप्रतिनिधी जइसन लोग लउकीहें. हँ पंचायती राज के एगो बड़हन प्रभाव बड़ा साफ झलके लागल बा कि अब गांव के कवनो आदमी सरकारी दौरा के कवनो तवज्जो ना देला. ऊ बस फायदा देबे वाला सरकारी कारकूनन के चिन्हेला.\nकुछऊ होखे अतना त साँच बा कि पंचायती राज लोकतंत्र के निचला पायदान तक खुशहाली भलही कुछुवे आदमी तक पहुंचवले होखे, आम आदमी के राजनैतिक रूप से जागरूक जरुर बना दिहले बा. आ एह जागरुकता में गांव के लोग मोह, माया, कोमलता, नफासत वगैरह भुला गइल बाड़े. पहिले इनार के पानी मीठा लागत रहे अब ओकरा में चिरइयन के कंकाल मिलेला. नहर के पानी पहिले नीला झलकत रहुवे अब ऊ गंदला हो गइल बा.\nगांव का मेला में अबकी पिपुही ना मिलल त नातिन खातिर भोंपा खरीदे के पड़ल. खुरमा आ गट्टा बाजार से गायब रहुवे आ ओकरा जगहा बिकाये वाला बेरंग जलेबियन में खमीर के खटास का जगह यीस्ट के कड़ुवाहट मुंह के जायका खराब कर देत रहुवे. बजरंग बली के मंदिर के चबूतरा से सटल अंडा के दुकान आ सामने सड़क का पटरी पर बकरी के गोश्त के बिक्री तेजी पर रहुवे. बजरंग बली का जुलूस में आकेस्ट्रा पर बाजत दुअर्थी भोजपुरी गाना पर नाचत-कूदत नवहियन का मुँह से निकलत दारू के भभका लड़िकाईं में देखल महाबीरी अखाड़े का मेले के रुमानियत पर माटी डाल दिहलसि. केहू तरह हफ्ता गुजरल आ मन उचटि गइल. ओहिजा से भअग निकलनी.\nसरकारी स्कीम देख के,\nपंचायत के चाल देख के,\nरामराज के हाल देख के,\nअंगना में दीवाल देख के,\nगाँवे गइनी, गाँव से भगनी.\nसौ-सौ नीम हकीम देख के,\nघिघियाइल इंसान देख के,\nकतहूं ना ईमान देख के,\nबोझ भइल मेहमान देख के,\nनयका धनी के रंग देख के,\nबातचीत के ढंग देख के,\nपुलिस चोर के संग देख के,\nहम आपन औकात देख के,\nपाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार के संपादक हईं आ ई लेख उहाँ का अपना ब्लॉग पर हिन्दी में लिखले बानी. अँजोरिया के नीति हमेशा से रहल बा कि दोसरा भाषा में लिखल सामग्री के भोजपुरी अनुवाद समय समय पर पाठकन के परोसल जाव आ ओहि नीति का तहत इहो लेख दिहल जा रहल बा.अनुवाद के अशुद्धि खातिर अँजोरिये जिम्मेवार होखी.\nसिमी और संघ के एक बरोबर मानल\nOne thought on “गाँवे गइनी गाँव से भगनी”\nअक्टूबर 9, 2010 को 10:52 पूर्वाह्न पर\nई आलेख हमरा बहुत नीक लागल. गांव में शहर के घुसपैठ देखे में त ठीक लाग रहल बा, बाकिर गांव के सकून के त छीनिए लेले बा.शहर में कमाए वाला लोग गांवे शांति के उमेद लेके जालन बाकिर ओहिजा उनका मल्टी नेशनल कंपनियन के धमक सुनाई देइए जाला. जब उनका से घर के लइका ई फरमाइस करेलन कि विशाल मेगा मार्ट में चलीं अउर उनका पसंद के जुता,चप्पल चाहे कवनो शूट खरीद दीं, त बुझा जाला कि शहर में रहे वाला बबुआ के ई ना सोचे के चाहीं कि जेकरा खातिर ऊ जी-तोड़ मेहनत क के एक-एक रूपिया जोड़त बाड़न, ऊ पइसा के महत्व के समझत बा.\nसांच में एह सब खातिर हमनी के अपना घर के लइकन के त दोष हरगिज ना देबे के चाहीं. एकरा खातिर त शहर से गांव के ओर बढ़े वाला विकास के भ्रम दोषी बा. हमनी के बुझात बा कि हमनी के विकास करत बानी जा. ई त उहे हाल बा कि कवनो गाछ के पुलइन के पानी पियावल जाव, अउर ओकरा जड़ के छूछे रखल जाव. अउर ई उमेद कइल जाव कि गाछ से खूब मीठ-मीठ फल खाए के मिली. गांधी जी भी गांव से शहर के ओर के विकास मॉडल के पक्षधर रहनी. बाकिर का कइल जाव सब केहूं पुलइन के पानी देवे में लागल बा अउर जड़ के भूला गइल बा.\nअबकी रक्षा बंधन में हमहूं गांवे गइल रहनी ह. रक्षाबंधन के दिने बखरी मेला(सीवान जिला के बखरी गांव में बहुत बड़ मेला लागेला)घुमे गइल रहनी, बड़का-बड़का झूला लउकल, नौटंकियो होत रहे, गंवई मेला के शहरीरूप देवे के पूरा-पूरा इंतजाम रहे. महंत बाबा के मंदिर में माथा टेके वालनो के कमी ना रहे. बाकिर लइकन के खेले खातिर बेचाए वाला खेलौना में पुपुही अउर झुनझूना(टीन के बनल)हमरा कहीं ना लउकल. हेलीकॉप्टर(प्लास्टिक के बैटरी से चले वाला)जरूर लउक गइल.\nखैर, बदलत समाज के बदलत रूप में त हमनी के स्वीकार करहीं के पड़ी!!


Bhojpuri: नीतीश ना, बिहार के राजनीति के सिरमौर हवन लालू यादव\nBy Sunny Kumar July 5, 2021 61 No comment\nलालू यादव के बिना आरजेडी के बारे में सोचले ना जा सकेला. ऊ जेल में रहस, अस्पताल में रहस भा जेल से बाहर रहस, उनकर पोलीटिक्स कबो खतम ना होला. नेता-कार्यकर्ता लोग के जमघट लागले रहेला. लालू के जलवा एही से समझल जा सकेला कि 2014 के बाद जब देशभर में नरेंद्र मोदी के आन्हीं चलत रहे त नीतीश के संगे मिल के आरजेडी चुनाव महागठबंधन बना के लड़ल आ भाजपा के पानी पिया दिहलस. जेल में रहला के बादो लालू के रणनीति पर वामपंथी दल आ कांग्रेस के संगे आरजेडी फेर महागठबंधन बनवलस आ 2020 के विधानसभा चुनाव में सरकार बनावे के जादुई आंकड़ा से दर्जन भर पीछे रह गइल. तबो सबसे बड़ पाटी बन के बिहार में आरजेडी उभरल.\nदर्जन भर विधायक के बंदोबस्त खातिर लालू जी के कोशिश अबहियो जारी बा. सुने में आवता कि नीतीश सरकार से इस्तीफा देबे पर अड़ल एगो मंत्री मदन सहनी दिल्ली में लालू से भेंट करे गइल बाड़े. हम (से) के नेता पूर्व मुख्यमंत्री जीतनराम मांझी आ वीआईपी के मुकेश सहनी भी नीतीश जी से जवनी गंतिया बदकत रहेला लोग, ओह से ई शंका हमेशा बनल रहेला कि ऊ लोग कबो नीतीश कुमार के धोखा दे सकेला. लालू जी दिल्ली में बइठल राजनीति के लतरी-दहिनी रसरी बरत रहतारे.\nआज आरजेडी आपन 25वां स्थापन दिवस मना रहल बा. लालू के बेटा तेजस्वी यादव दू-अढ़ाई महीना बाप के संगे दिल्ली में रहले हां. उहां से लवटते ऊ कह दिहले कि नीतीश जी के सरकार दू-तीन महीना के मेहमान बा. ओकरा बाद आज स्थापना दिवस में लालू जी संबोधन से आरजेडी के नेता-कार्यकर्ता में जोश भर गइल बा. आरजेडी के स्थापना से उठान तक में लालू के बड़हन भूमिका रहल बा, एकरा से केहू के इनकार ना हो सकेला.\nयूपी के बार्डर पर बसल गोपालगंज जिला के गांव फुलवरिया में अहीर परिवार में पैदा लालू यादव एक दिन बिहार के मुखिया बनिहें, ई त केहू सपनो में ना सोचले रहे, बाकिर लरिकाईं से लालू के जवन हाव-भाव लउकत रहे, ओकरा के देख के एतना त सभका मन में ई बात समा गइल रहे कि ओह लड़िका में कुछ खास बा. एकर कवनो लिखंत जिकिर त कहीं ना मिलेला, बाकिर गांव के लोग बतावेला कि छह बरिस के उमिर में लालू इसलेट पर ईंटा के टुकड़ा से टेढ़-मेढ़ लकीर खींचत रहले. ओह बेरा गांव के एगो सवर्ण परिवार के केहू देखल त मजाक उड़ावल कि हुंह, अब ग्वार-गंवार के लड़िका भी पढ़े लगले सन.\nलोग बतावेला ओह बेरा लालू के चाचा पटना से गांवे आइल रहले. ऊ पटना में वेटनरी कालेडज में काम करस. उनकर दू जने भतीजा माने लालू के भाई लोग भी उहें रहे आ दूध बेचे के काम करे. चाचा के जेतना खुशी एह बात के रहे कि लालू इसलेट पर लिखत-पढ़त बाड़े, ओतने खराब ई लागल कि एकर केहू मजाक उड़ावत बा. अगिला दिने ऊ लालू के संगे लेके पटना चल गइले. तब लालू के उमिर छह-सात साल के रहल होई. लालू जी के पढ़ाई-लिखाई के नेंव पर गइल.\nलालू जी बीच-बीच में गांवे जाइल करस आ गांव के लड़िकन के संगे खूब खेलस. ऊ गीतो नीमन गावस. उनकर गीत सुने खातिर गांव भर के लड़िका जुटत रहले सन. ओइमें उनका बिरादरी के अलावा सवर्ण लोग के घर के लड़िका-लड़की भी शामिल होखअ सन. लालू एह बात से बेफिकिर रहले कि सवर्ण लोग के उनकर पढ़ल-लिखल ना सोहाला.\nलालू जी पढ़त-पढ़त बीए तक पहुंच गइले. उनकर मन नेतागीरी में लागे लागल. ऊ छात्र यूनियन के नेता बन गइले. बाद में जयप्रकाश नारायण के छात्र आंदोलन में शामिल भइले. देश में इंदिरा जी जब इमरजेंसी लगवली त 1975 से 1977 ले ऊ जेल में रहले. उनकरा पर मीसा के धारा लागल रहे. ओही टाइम में उनकर एगो बेटी भइल. ओकर नाम लालू जी मीसा भारती रखले. जनता पाटी बनल ऊ त ओकर नेता हो गइले. लालू जी के राजनीति के ई शुरुआत रहे.\n1980 में पहिलका बेर ऊ एमपी बनले. बाद में ऊ रेल मंत्री भइले. उनका राजनीतिक जीवन में सबसे बड़ मोड़ तब आइल, जब ऊ अपना सगरी विरोधी लोग के धकिया के 10 मार्च 1990 में बिहार के बीसवां मुख्यमंत्री के शपथ लिहले. उनकर शपथग्रहण भी ऐतिहासिक मानल जाला. पहिला बेर शपथग्रहण के कार्यक्रम राजभवन से बाहर निकलल. गांधी मैदान में शपथ समारोह भइल आ करीब पांच हजार लोग जुटल रहे. ओकरा बाद से उनकर राजनीति के गाड़ी सरसरात भागत रहल. 2005 में नीतीश कुमार ओकरा पर ब्रेक लगवले, जब ऊ मुख्यमंत्री बनले. एह बीच में पशुपालन घोटाला में लालू जी का जेल जाये के परल. तब ऊ अपना मेहरारू राबड़ी देवी के सीएम बनवा दिहले. 15 बरिस ले बिहार के राज उनकर परिवार चलवलस.\nलालू के सुभाव अइसन रहे कि उनका केहू से बिगाड़ ना होखे. ओह बेरा राजनीति में जेतना खेमा रहे, सभे में ऊ अपना सुभाव से तालमेल बना के राखस. उनकरा सीएम बने के कहानी भी गजबे बा. बतावल जाला कि मार्च 1990 में बिहार विधानसभा के चुनाव भइल त जनता पार्टी के 120 गो एमएलए जीतले. सबसे बड़ पाटी के नाते सरकार जनता पाटी के बनावे के रहे. दू गो निर्दल विधायक भी जनता पाटी के साथ दिहले रहले. वीपी सिंह परधानमंत्री रहले. लोकदल से आपन राजनीतिक कैरियर शुरू करे वाला यूनुस सलीम ओह बेरा बिहार के गवर्नर रहले. चौधरी चरण सिंह के बेटा अजीत सिंह पर्यवेक्षक दल के ओह तीन आदमी के टीम में शामिल रहले, जेकरा के वीपी सिंह भेजले रहले. सीएम खातिर तीन गो नाम सामने रहे. सबसे बड़ दावा रामसुंदर दास के रहे. ओकरा बाद रघुनाथ झा के नाम आइल. लालू तीसरका आदमी रहले.\nइहे ऊ अवसर रहे, जब लालू के अपना राजनीतिक सूझबूझ के परिचय देबे के रहे. रामसुंदर दास वीपी सिंह के पसंद रहले. सवर्ण लोग के साथ रामसुंदर दास के मिलल पक्का रहे. लालू बुद्धि भिड़ा के चंद्रशेखर जी के पटवले. रघुनाथ झा चंद्रशेखर जी के सबसे बड़ भरोसा के आदमी रहले. चंद्रशेखर जी कहला पर रघुनाथ झा आपन उम्मीदवारी पेश क दिहले. एह से सवर्ण वोट के बंटवारा होखे के चांस बढ़ गइल. ओह इलेक्शन में 33 गो एमएलए अहीर जाति के चुन के आइल रहले.\nवोटिंग भइल त लालू के नाम पर 59, रामसुंदर दास के नाम पर 56 आ रघुनाथ झा के 12 गो वोट मिलल. एह से साफ हो गइल कि लालू सीएम बनिहें. बाकिर वीपी सिंह के कहला पर गवर्नर सलीम साहेब उनका बोलइबे ना कइले. उल्टे ऊ दिल्ली खातिर निकल गइले. लालू उनका एयरपोर्ट ले पीठियवले, बाकिर उनकर जहाज उड़ चुकल रहे. अब लालू देवीलाल के पैरवी कइले. देवीलाल आ वीपी सिंह में बेपटरी जगजाहिर रहे. देवी लाल के कहला पर सलीम साहेब के लालू के नेवता देबे के परल आ 10 मार्च 1990 के लालू यादव बिहार के बीसवां सीएम बन गइले. ई सगरी खेल7मार्च से 10 मार्च 1990 के बीच भइल.\nबाद में जनता पाटी में खिटपिट भइल आ लालू यादव5जुलाई 1997 के राष्ट्रीय जनता दल के स्थापना कइले. आज राष्ट्रीय जनता दल के 25 साल पूरा हो गइल. एह बीच में पशुपालन घोटाला में लालू जी के सजा हो गइल. अबहीं ऊ जमानत पर जेल से बाहर दिल्ली में अपना बेटी के संगे बाड़े. आज उहो पटना में होखे वाला स्थापना दिवस समारोह में अपना भाषण से नेता-कार्यकर्ता लोग में जान फूंकले हां. (ओमप्रकाश अश्क वरिष्ठ पत्रकार हैं. यह उनके निजी विचार हैं.)\nTags: Bhojpuri News Bhojpuri Lalu Prasad Yadav Lalu Yadav Bihar Lalu Yadav Party mukesh sahni Nitish Kumar RJD Chief Lalu Prasad\nटीएमसी सांसदों का प्रतिनिधिमंडल राष्ट्रपति से मिला, तुषार मेहता को सॉलिसिटर जनरल पद से हटाने की मांग\nBy Sunny Kumar January 28, 2021\nBettiah News: ट्रैक्टर से हुई टक्कर में कार के उड़े परखच्चे,3युवकों की दर्दनाक मौत\nBy Sunny Kumar March 9, 2021\n62 साल पहले महिलाओं के 'वर्क फ्रॉम होम' से शुरू हुआ था लिज्जत पापड़ का सफर, पढ़ें रोचक कहानी\nBy Sunny Kumar February 27, 2021


मार्च 2015 – Anjoria\nMonth: मार्च 2015\nआसिफ रोहतासवी के दू गो गजल\nमार्च 31, 2015 Editor\n-आसिफ रोहतासवी (एक) फेड़न के औकात बताई कहियो अइसन आन्ही आई. घामा पर हक इनको बाटे पियराइल दुबियो हरियाई. पाँव जरे चाहे तरुवाए चलहीं से नू राह ओराई. मोल, चलवले…\nपाती के “प्रेम-कथा विशेषांक” पर बतकही\nअभाव आ गरीबी पहिलहूँ रहे. दुख-दलिद्दर अइसन कि रगरि के देंहि क चोंइटा छोड़ा देव. लोग आपुस में रोइ-गाइ के जिनिगी बिता लेव, बाकिर मन मइल ना होखे देव. हारल-थाकल…\n– डॉ॰ उमेशजी ओझा रउरा मानी चाहे ना मानी, बाकिर धोखाघड़ी, ठगी आ एक दोसरा के टॉग खींचे के जमाना में ईमानदारी के मजे मजा बा. रउरा सभे के हमार…\nराजीव उपाध्याय के तीन गो कविता\n(1) मन के चाकरी मन के चाकरी कइनी जीवन सगरी अब का करीं, हमके अब त बता द। मन के चाकरी कइनी जीवन सगरी॥ एने.ओने जानी, कुछू ना बुझाला, हवे…\n– डॉ॰ उमेशजी ओझा अरे ए रबिन्दरा, आपन दिमाग ठीक राख, जमीन प रहेके सीख, हवा में मत उड़. सब कोर्इ के इजत होला. जोऽ, आ लईकी देख आउ आ…\n– जयंती पांडेय गरमी के पसीना से तर-बर भइल रामचेला हाफत-डाफत गुरू लस्टमानंद का लगे पहुँचले. सस्टांग दंडवत कइके आशीर्वाद लेहला के बाद रामचेला कहलन, गुरू आजकाल गउवों में बदलाव…\nजेएनयू के भारतीय भाषा केन्द्र में भइल परिचर्चा आ काव्यपाठ\nमार्च 21, 2015 Editor\n“‘पाती’ पत्रिका भोजपुरी रचनाशीलता के आंदोलन के क्रांति-पताका हऽ. ‘पाती’ माने, नयकी पीढ़ी के नाँवे सांस्कृतिक चिट्ठी. एगो चुपचाप चले वाला सांस्कृतिक आंदोलन हवे ‘पाती’, जवना के अशोक द्विवेदी अपना…\nभोजपुरिका पढ़े अइनी राउर स्वागत बा. बाकिर…\nमार्च 16, 2015 Editor\nभोजपुरिहा लोग अइसे चाहे जतना बतकुच्चन कर लेव बाकिर वेबसाइट पर लिखल सामग्री का बारे में कवनो तरह के टिप्पणी करे से बहुते सकुचालें. कुछ लोग त एह से महटिया…\nमार्च 15, 2015 Editor\n– डा॰ प्रकाश उदय भाषा-विज्ञान में जवना के भाषा कहल जाला, तवना में, जवन कहे के होला, जतना आ जइसे, तवन कहा पाइत ततना आ तइसे, त केहू के ‘आने…


ऊ दिन दूर नइखे – Anjoria\nबाबा लस्टमानंद के घर के सामने तिवारी जी के घर बा. बाबाजी गाय भईंस पोसले बाड़े आ पोता होला के आस में दूध बेच दे तारे. पोती लोग के दूध ना पियइहें. तिवराइन कहेली कि ‘का जाने कहां से ई लछमी जी लोग दउरल-दउरल चल आवऽता लोग.’ तिवराइन पोती आ नाती से उबिया गइल बाड़ी. ई बात अकेले तिवराइन के ना हऽ अपना देस में नाती चाहे पोता भइल राष्ट्रपति भइला के बराबर बा. तिवराइन के बात काऽ अस्सी साल के बुढ़ियो पोता चाहे नाती खातिर भगवान से अउरी उमिर के अप्लीकेशन देत रहेले. अब ई इंतजार में चाहे लइकिन के लाइन काहे ना लाग जाउ. बेटा के माई, दादी चाहे नानी हो के मेहरारू त अइसन इतराली सन कि बुझाला कि मुखियई के एलेक्शन जीत गइली सन. बेटा चाहे पोता के चक्कर में लोग पेटे में बेटिन के मुआ देऽता. अब एकनी के के बतावे कि बेटिया ना रहिहें सन त बेटवा कहां से अइहें सन.\nअबहीं हाले में जनसंख्या के आंकड़ा बांच के बाबा लस्टमानंद कहले रामचेला से कि, “हो भाई ,देश में लइकवन से लइकियन के संख्या घटल जा ता. अब जे इहे हाल होई त बियाह-शादी कठिन हो जाई, आ एगो अइसन दिन आई जे लइकी वालन के भाव बढ़ि जाई आ उल्टे लइकिए वाला लगिहें सन दहेज मांगे आ दहेजो दे के बेटन के बियाह ना कर पइबऽ. जान जा रामचेला कि जे असहीं चलल त प्राचीन काल के कथा दोहरावे के पड़ी कि एगो बियाह के खातिर स्वयंवर से ले के युद्ध तक ना जाने कातना पापड़ बेलत रहे लोग. कबो शिव जी धनुष उठावऽ तऽ कबो मछली के आंख में तीर मारऽ ना जाने कातना अधापन करे के परत रहे तब कहीं जा के एगो कनिया भेंटात रहे.\nपहिले लइकिन के बारे में का पोजीशन रहे ई तऽ कहीं लिखल नइखे लेकिन आज के जमाना में जब अपना देश में लइकी बहुते कम हो जइहें सन त स्वयंवरों दोसरा तरह के होई. एगो लइकी के बियाह खातिर अखबार-टीवी पर विज्ञापन आयी. हजारों लईका आ जइहें सन. भारी कमपीटीशन होई, हो सकेला आईपीएल के तर्ज पर क्वार्टर फाइनल, सेमीफाइनल आ फाइनल होखो आ जे जीते ओकरे कनियां भेंटाव. जइसे आई आई टी चाहे आई ए एस के कोचिंग होला ओसहीं बियाह के कोचिंग होई आ आइडियल दुलहा कइसे बनीं ओकरा पर किताब लिखल जाई. अइसन दुल्हा बने के गुण सिखावे के खातिर टीवी पर प्रवचन होई. आज जइसे एक-एक लइकिन के दस-दस गो लइका रिजेक्ट करऽ तारे सन ओसही ऊ समय में एगो लइकी दस-दस हजार लइकन के रिजेक्ट कऽ दी. इहे हाल रहल त एक दिन अइसन जरूर आई कि बेटी खातिर लोग तीरथ करी, व्रत करी आ लइका भइला पर गारी दी.\nबाबा लस्टमानंद के ई बात तिवराइनो सुनली आ मन में लइकियन के नांव ले के मुसकियात चलि गइली.\nPrevious Post: जहुवाइल आदमी आ जमकल पानी (बतकुच्चन १४०)\nNext Post: पोसुआ आ पोसपूत के चरचा (बतकुच्चन १४१)


प्रयोगकर्ता वार्ता:Arjungrowell - विकिपीडिया\nस्वागतम्! नमस्कार Arjungrowell जी, भोजपुरी विकिपीडिया पर राउर बहुत स्वागत बा!\nArjungrowell जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 25,455 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १४:४६, २१ अप्रैल २०१५ (UTC)\n"https://bh.wikipedia.org/w/index.php?title=प्रयोगकर्ता_वार्ता:Arjungrowell&oldid=625871" से लिहल गइल\nLast edited on 24 सितंबर 2018, at 04:59\nएह पन्ना पर आखिरी बेर संपादन 24 सितंबर 2018 के 04:59 बजे भइल रहल।


लस्टम पस्टम – Page 12 – Anjoria\nलस्टम पस्टम (Page 12)\n– जयंती पांडेय बाबा रामदेव आ अण्णा हजारे का देखादेखी नाँव कमाये के गरज से बाबा लस्टमानंदो एगो दल बनवले “विलेज दल”, आ शुरू कइले मीटिंग. कई गाँव के लोग एकट्ठा भइल. लमहर लमहर भाषण भइल, लोग के चेहरा भ्रष्टाचार का खिलाफ किरोध से भरल रहे. लोग दाँत पीसर, किटकिटातपूरा पढ़ीं…\nपहिर ल त शान बढ़ी आ चल गइल त मान घटी\n– जयंती पांडेय रामचेला पूछले बाबा लस्टमानंद से कि ई जूता बड़ा अजीब चीज ह. बाबा कहले, हँ एकर लमहर इतिहास बा, अब देखऽ ना कुछ साल पहिले बगदाद में एगो पत्रकार महोदय जार्ज बुश पर जूता तान दिहले. बुश भअई ओह घरी अमरीका के राष्ट्रपति रहले. अब ओकरा बादपूरा पढ़ीं…\nबे जनले नचला पर गोड़ टूटेला\n– जयंती पांडेय रामचेला बड़ा उदास रहले. बाबा लस्टमानंद पूछले कि का हो मुँह काहे लटकवले बाड़ऽ ? रामचेला कहले, ई मीडिया वाला भाई लोग केहू तरह जीये ना दी. अब देखऽ ना, ओह दिन राजघाट पर अनशन पर बइठल भाजपाई भाई लोग के उदासी मेटावे खातिर भाजपा के बड़हनपूरा पढ़ीं…\n– जयंती पांडेय बाबा लस्टमानंद आ रामचेला हरान बाड़े ई जान के कि उनहुं के नेताजी के एगो स्विस बैंक एकाउंट बा. ऊ त आजु काल्हु भ्रष्टाचार पर बयान सुन के हरान बाड़े. बयान अइसन गिरऽता जइसे नेतवन के ईमान, इनकर गिरऽता उनकर गिरऽता. इहाँ ले कि हाल में बाबापूरा पढ़ीं…\n– जयंती पांडेय रामचेला बाबा लस्टमानंद से पूछले कि आजुकाल्ह आतना झगड़ा काहे बढ़ गइल बा. बाबा खखार के कहले, बड़ बूढ़ लोग कहि गइल बाड़े कि दुनिया भर के झगड़ा जर जोरू आ जमीन के ले के होला. इहवां जर माने सोना चांदौ आ रुपिया पइसा के बात नइखे,पूरा पढ़ीं…\n– जयंती पांडेय जबसे पाँच राज्यन में चुनाव भइल तबसे रामचेला बड़ा मायूस हो गइले. मुँह सुथनी अस बना लिहले आ चेहरा ओल अस लटका लिहले. बाबा लस्टमानंद के बड़ा माया लागल. लगे जा के पूछले का, हो रामचेला ! बड़ा उदास लागत बाड़ऽ ? ऊ बोलले, जान जा बाबापूरा पढ़ीं…\nइहवां गड़हा आ भ्रष्टाचार के कमी नइखे\n– जयंती पांडेय बाबा लस्टमानंद अपना मड़ई में शांति से बइठल रहले कि रामचेला आ धमकले. उनुका के देखते बाबा कहले, “हो ई दुपहरिया में केने चलल बाड़ऽ?” रामचेला कहले, “महँगू के धियवा के बिआह बा, चलऽ चार गो गाड़ी बान्हे के बा. जोर के लगन बा आ गाड़ी मिलतेपूरा पढ़ीं…\n– जयंती पांडेय पुरनका जमाना से हीरोइन सभे इहे गावे. अउर खाली हीरोइने के मन के नाहीं बाकी सब मेहरारू के मन के इहे भावे कि उनके बलम मोटरकार पर चढ़ के आवस. अब केतना मेहरारून के भाग में भलही इहे लिखल होखे कि बिआहे के बेरा उ मोटरकार परपूरा पढ़ीं…\n– जयंती पांडेय बाबा लस्टमानंद लमहर सांस घींच के कहले, हो राम चेला ई कुटिल, कपटी जुग में अबहियों कातना लोग भेंटाता ई कहे वाला कि “हम आजु ले कवनों भ्रष्टाचार नइखी कइले. नाजायज पइसा के हाथ से छुअल का हम त ओकरा इयोर तकबो ना करीले. एकदम हम पांकीपूरा पढ़ीं…\n– जयंती पांडेय सियावर बाबू के मुँह पर बड़ा दिन का बाद हँसी लउकल. बाबा लस्टमानंद से ना खेपाइल. सियावर बाबू सरकारी अफसर हउवन. सरकारी कर्मचारी अउर आफिसन के बारे में सब कुछ जाने ले. एही से जब ऊ भेंटास त मुँह माहुर अस कइले रहस. बाबा का संगे एगोपूरा पढ़ीं…\n– जयंती पांडेय एकदिन एगो नेताजी अपने दुलरुआ बेटा से पूछले – बाबू रे, तें आगे जा के का बने के चाहऽतारऽ ? माने कि जिनिगी में आगे जा के का करे के इरादा बा ? उनुकर बेटा टप दे कहलसि – बाबूजी, हम त आगा चल के नेता बनब.पूरा पढ़ीं…


UP chunav 2022 First Cheif Minister of Uttar Pradesh govind ballabh pant Story Bhojpuri - Bhojpuri: पंत जी के पहिले यूपी के अगुआ रहले नवाब साहब – News18 हिंदी\nदेश दुनिया खूब ठीक से जाने ला कि उत्तर प्रदेश के पहिला मुख्यमंत्री गोविंद बल्लभ पंत रहलें. पहिला मुख्यमंत्री के खूब बड़का मूर्ति लखनऊ में विधानसभा भवन के सामने लागले बा. अइसे त दिल्ली में, नैनीताल में के संगे उत्तर प्रदेश के कई जगहा पर उनके मूर्ति बा, लेकिन लखनऊ में तो उत्तर प्रदेश के पहिला सीएम के रूप में ही मूर्ति लगावल गईल बा.\nwritten by :डॉ. प्रभात ओझा\nएह स्थिति में जब ई बतावल जाई कि पंत जी के पहिले भी एगो यूपी के मुख्यमंत्री रहलें, त एह पर खास ध्यान जाई. त पंत जी के पहिले के भी वोह मुख्य मंत्री के नवाब छतारी के नाव से जानल जाला. उनकर पूरा नाव रहे नवाब मुहम्मद अहमद सैयद खान छतारी. उत्तर प्रदेश में बुलंदशहर अउर अलीगढ़ के बीच छतारी एगो रियासत रहे. ऊ रियासत मुस्लिम राजपूत यानी कि लालखानी मुसलमान लोग के रहे. पहिले ऊ छोट रहे अउर ओकर करे धरे वाला कुंवर कहात रहले. वक्त के संगे रियासत बड़ भईल अउर कुंवर साहब नवाब कहावे लगले. त नवाब छतारी यानी कि नवाब मुहम्मद अहमद सैयद खान के समय आवत- आवत जमाना बदले लागल रहे. नवाब साहब वक्त के पहचान लिहले. जरूरत भरि के आजादी के सेनानी लोगल के संगे भी रहे लगले.\nहालांकि ढेर समय ते उनकर अंगरेज हुक्मरानन के संगे ही बीतत रहे. उनकरा पहिले त हाल ई रहे कि उनकर दादा मुहम्मद अली 1857 के क्रांति के बाद एहिजा रहहिं के ना चाहत रहले. भारत छोड़ि के ऊ सऊदी अरब चलि भी गईल रहले. वक्त देखीं कि अपना बेटा-बहू, मतलब सैयद खान के अब्बा हुजूर अऊर अम्मी के इंतकाल के बाद पोता सैयद खान के संगे भारत लौटे के परल. एहि बीचे ताबेदार लोगन के बूता पर रियासत बचल रहे. बाकिर भारत अइला पर सैयद अहमद के दादा के भी इंतकाल हो गईल. तब सैयद खान के उमिर आठे साल के रहे. रियासत रहबे कईल, ताबेदार अउर रिश्तेदार लोगन के देखरेख में बड़ भइले. अंगरेजी शिक्षा-दीक्षा भईल रहे. तनी वक्त के साथे चलते रहले. नवाबी के संगे कल-कारखाना भी लगावे लगले. अंगरेजी शिक्षा अउरी अंगरेजी संग-साथ के फायदा होखे लागल.\nसाल 1919 में गवर्नमेंट ऑफ इंडिया एक्ट लागू भईल, त अंगरेजी राज में भारतीय लोग के भी शामिल कईल शुरू भईल. एकरा पहिले साल 1902 में प्रदेश के नाम यूनाइटेड प्रोविंसेज ऑफ आगरा और अवध हो चूकल रहे. सैयद खान 1921 में डिस्ट्रिक्ट बोर्ड के चेयरमैन बनावल गईले. एक साल पहिले 1920 में राजधानी इलाहाबाद से लखनऊ आ गईल रहे. नवाब साहब यूपी यानी यूनाइटेड प्राविंस लेजिस्लेटिव काउंसिल में जमींदार लोगन के ओर से नॉमिनेट कईल गइले. तब विधानसभा के पहिले लेजिस्लेटिव काउंसिले रहे. फेरु उनकरा के 1925 में होम मेंबर बनावल गईल. ई होम मेंबर मंत्री अइसन पद रहे, बाकिर फैसला लेबे के अधिकार ना रहे. होम मेंबर लोग खाली सुझाव देत रहले. होम मेंबर के रूप में नवाब साहब लगे उद्योग मंत्रालय रहे.\nनवाब छतारी के उद्योग धंधा में मन लगबे करत रहे. होम मेंबर के हैसियत से भी प्रदेश में चीनी मिल अऊर आटा मिल लगववले. एहि टाइम से 1926 के आसपास नियुक्ति के जगहा पर क्लर्क लोगन खातिर परीक्षा शुरू भईल. तब अहीर-कुर्मी अइसन जाति के लोग भी अंगरेजन के नजर में बागी रहले. एहि जाति के लोगन के नौकरी ना मिलत रहे. नवाह छतारी के अंगरेजन के संगे रिश्ता के लाभ में इहो भईल कि एहि जाति के लोगन के नौकरी मिले लागल. नवाब साहब के 1931 में कृषि विभाग भी मिलल रहे.\nअंगरेज सरकार के नवाब साहब के काम एसे पसंद आवे लागल रहे कि उद्योग-धंधा से विदेशी सरकार के भी फायदा रहे. ऊ समय अइसन रहे कि 1919 में गवर्नमेंट ऑफ इंडिया एक्ट लागू होखला के बाद देशभक्त लोग भी सरकार के तौर -तरीका देखत रहे. फेरु 1935 में गवर्नमेंट ऑफ इंडिया एक्ट आइल. एकरा पहिले 1931 के बाद नवाब छतारी के गवर्नर बना दिहल रहे. एहि रूप में सी. राजगोपालाचारी के पहिला भारतीय गवर्नर जनरल बने के पहिले नवाब छतारी पहिला भारतीय गवर्नर भी बनावल गईल रहले.\nत 1935 में गवर्नमेंट ऑफ इंडिया एक्ट आइल अउर प्रदेश के नाव एक नवंबर 1937 के यूनाइटेड प्रोविंसेज रखाईल. एहि साले 1937 में नवाब छतारी चीफ मिनिस्टर बनावल गईले. ध्यान रखला के काम बा कि ओहि घरी चीफ मिनिस्टर के प्रीमियर, यानी प्रधानमंत्री कहल जात रहे. पूरी तरह से भारतीय संवैधानिक व्यस्था तक इहे पद रहे. नवाब साहब के चीफ मिनिस्टर यानी प्रीमियर बने के हाल कुछ समय खातिर ही रहल. अंग्रेजी राज में 1937 में लेजिस्लेटिव कौंसिल के चुनाव भईल त कांग्रेस के तरफ से पंडित गोविंद बल्लभ पंत मुख्यमंत्री, यानी प्रीमियर बनलें. ईहो जरूर भईल कि नवाब साहब चीफ मिन्सटरी छोड़िके गृहमंत्री बनि गईले. त ई बा नूं रोचक बात कि पंडित गोविंद बल्लभ पंत के पहिले नवाब छतारी यानी नवाब मुहम्मद अहमद सैयद खान छतारी यू पी के चीफ मिनिस्टर रहले. इ अलग बात बा कि पंत जी दूनों यूपी, यानी यूनाइटेड प्राविंस अउर उत्तर प्रदेश के अगुआ रहले. नाब साहब यूनाइटेड प्राविंस के.\nFIRST PUBLISHED : January 17, 2022, 17:24 IST


Bhojpuri Special: देशभर में मकर संक्रांति, लेकिन बिहार में कहल जालाss खिचड़ी\nबिहार में मकर संक्रांति के खिचड़ी कहल जाला, जानीं एकर का महत्व बा.\nधार्मिक शास्त्र के अनुसार, मकर संक्रांति से सूर्य देव के रथ उत्तर दिशा के ओर मुड़ जाला. तब सूर्य देव के मुख पृथ्वी के ओर हो जाला आ उ पृथ्वी के निकट आवे लागेलें. जइसे-जइसे उ पृथ्वी के ओर बढ़ेलें, ओइसे-ओइसे सर्दी कम होखे लागेला आ गर्मी बढे लागेला. फसल पाके लागेला.\nLast Updated: January 13, 2021, 1:38 PM IST\nअब लगन चरचराए लागी..अगुआ लोग गंवागईं घूमी. शुभ आ नया काम शुरू कइल जाई.\nआज मकर संक्रांति ह. हमनी किहां खिचड़ी कहल जाला, खाये वाला ना मनावे वाला. अइसे एह दिन खिचड़ी खइला के एगो अलगे महत्व बा आ तिल-तिलकुट-तिलवा, दही-चिउरा खइला के अलगे. ऐतिहासिक आ वैज्ञानिक महत्व.\nदरअसल हिन्दू धर्म में मकर संक्रांति के विशेष महत्व बा. सुरुज भगवान जब मकर राशि में प्रवेश करेलें, त उ घटना सूर्य के मकर संक्रांति कहाला. सूर्य के मकर राशि में आवते मांगलिक कार्य जइसे कि बिआह, मुंडन, जनेऊ, गृह प्रवेश आदि होखे लागेला. मकर संक्रांति के भगवान सूर्य दक्षिणायन से उत्तरायण होलें. मकर संक्रांति के आगमन के साथ ही एक माह के खरमास खत्म हो जाला.\nधार्मिक शास्त्र के अनुसार, मकर संक्रांति से सूर्य देव के रथ उत्तर दिशा के ओर मुड़ जाला. तब सूर्य देव के मुख पृथ्वी के ओर हो जाला आ उ पृथ्वी के निकट आवे लागेलें. जइसे-जइसे उ पृथ्वी के ओर बढ़ेलें, ओइसे-ओइसे सर्दी कम होखे लागेला आ गर्मी बढे लागेला. फसल पाके लागेला. शास्त्र एगो अउर बात बतावेला, दक्षिणायन के देवता लोग के रात्रि अर्थात् नकारात्मकता के प्रतीक आ उत्तरायण के देवता लोग के दिन अर्थात् सकारात्मकता के प्रतीक मानल गइल बा. एही से एह दिन जप, तप, दान, स्नान, श्राद्ध, तर्पण आदि धार्मिक क्रियाकलाप के विशेष महत्व बा. अइसन धारणा बा कि एह अवसर पर दिहल गइल दान से सौ गुना बढ़के पुण्य प्राप्त होला. एह दिन शुद्ध घी आ कम्बल के दान मोक्ष दियावेला. जइसन कि निम्न श्लोक से स्पष्ठ होता -\nमकर संक्रान्ति के अवसर पर गंगास्नान आ गंगातट पर दान के अत्यन्त शुभ मानल गइल बा. एह पर्व पर तीर्थराज प्रयाग आ गंगासागर में स्नान के महास्नान के संज्ञा दीहल गइल बा. आज के दिन सूर्य देव के लाल वस्त्र, गेहूं, गुड़, मसूर दाल, तांबा, स्वर्ण, सुपारी, लाल फूल, नारियल, दक्षिणा आदि अर्पित कइल आ दही-चूड़ा के साथ तिलकुट खाइल अत्यंत शुभकारी होला.\nगाँवे वाला पंडी जी बतावेनी कि तिल के सीधा संबंध शनि से बा. एही से मकर संक्रांति के दिन तिल आ गुड़ खाये के परंपरा बा. एह से शनि, राहू आ केतु से संबंधित सारा दोष दूर हो जाला. आयुर्वेद में भी ठंड के मौसम में तिल-गुड़ खाइल बहुत अच्छा आ स्वास्थ्यवर्धक मानल गइल बा. इ शरीर के गर्म रख के इम्यून सिस्टम के मजबूत बनावेला. तिल में मौजूद तेल शरीर के तापमान के सही रखेला. उहवें गुड़ के तासीर गर्म होला आ एह में मौजूद आयरन आ विटामिन सी गला आ सांस के परेशानी के दूर करेला. एही से मकर संक्रांति के दिन तिल आ गुड़ के ढेर आइटम बनेला आ खाइल जाला.\nओही तरे मकर संक्रांति के दिन खिचड़ी खइला के एगो अलगे महत्व बा. धर्म वैज्ञानिक पंडित वैभव जोशी के अनुसार मकर संक्रांति पर खिचड़ी के परंपरा सदियन पहिले बाबा गोरखनाथ शुरू कइले रहलें. ज्‍योतिषशास्‍त्र के मुताबिक खिचड़ी के मुख्‍य तत्‍व चावल आ जल चंद्रमा के प्रभाव में होला आ एह दिन खिचड़ी में डालल जाये वाली उड़द के दाल के संबंध शनि देव से मानल गइल बा. उहवें हल्‍दी के संबंध गुरु ग्रह से, हरी सब्जियन के संबंध बुध से आ खिचड़ी में पड़े वाला घीव के संबंध सूर्य देव बा. एकरा अलावा घी से शुक्र आ मंगल भी प्रभावित होला. अर्थात मकर संक्रांति पर खिचड़ी खइला से आरोग्‍य में वृद्धि होला.\nखिचड़ी पर गंवई आनंद कुछ अलगे रहेला\nई सब त ज्ञान-विज्ञान आ दर्शन के बात भइल बाकिर खिचड़ी के त्यौहार के गंवई आनंद कुछ अलगे रहे. अब त गांवों बदल गइल बा. ना बगइचा में पतई बीनत गोड़िन लउकत बाड़ी ना गोंसार झोंकात लउकत बा. गोंसार के पलानी वीरान बा. ओह पलानी के आगे-पाछे पतहर-बोझा राखल देख के मन में तनी मसोस त होते बा. बाजार खिचड़ी खातिर अलगे सजल बा. पॉलिथीन में लाई, चिउरा के भूजा आ गुड़ के कई गो फुटपाथी दुकान एक जोराहे से लागल बा. ब्रांडेड कंपनी के तिलकुट के डिब्बो के दुकान लागल बा. गया के तिलकुट छपरा, सीवान, गोपालगंज के चट्टी-बाजार प आपन कब्जा जमा लिहले बा. खिचड़ी के पांच दिन पहिलहीं से घरे-घरे तिलवा पराये लागी, गोसार गुलजार रही. काकी, ईया गांव भर के खबर एक दोसरा से साझा करिहे. दउरी-सिकउती में आनाज लिहले गोसार जाये वाली लइकियन के रेला लागल रही. नदिया के नदिया दही बहंगी प लदले टोला-मोहल्ला घूम-घूम के बेचे वाला अब गायब बाड़े. डेयरी कंपनी के दूध-दही गांव के गुमटी तक आपन पहुंच बना लिहले बा. एह तरह से गांव के अब नजारा दोसरे बा.\nखिचड़ी खाली एगो परब ना हवे, ई सामाजिक सद्भाव के एगो अइसन त्योहार हवे, जवन संस्कार से ले के आपसी मेलजोल के धागा के बरियार करेला. जवना आंगना में तिल-चिउरा-लाई के तिलवा बान्हें खातिर अड़ोस-पड़ोस के चाची-काकी-भउजी जुटत रहली आजु ऊ सब आंगना छोट हो गइल बा.\nएह सब के बावजूद आजो खिचड़ी के त्योहार त मनावले जाता, बाकिर अब ऊ पहिले वाला माहौल नइखे रह गइल. ना दही के बयाना देवे के झंझट बा ना तिलवा पारे के टेंशन. सब कुछ बनल बनावल बाजार में मौजूद बा. ह, गांव के कुछ प्रतिष्ठित परिवार किहाँ खिचड़ी के अवसर पर दही-चिउरा के भोज जरुर आयोजित कइल जाता. एह पारी खिचड़ी के त्यौहार पर होखे वाला पंचायत चुनाव के ले अबहिये से चुनावी चौकस सजे लागल बा.\nखिचड़ी के ले के नहान के मेला के रंगो बेरंग बा, कोरोना के कहर के असर अबहियो झलकता. भलहीं गांव-देहात में कोरोना के ओतना दुष्प्रभाव भा आतंक नइखे बाकिर मेला-ठेला सरकार के दिशा-निर्देश के चलते प्रभावित बा. एही मौका प बिहार के सुप्रसिद्ध हरिहर क्षेत्र के मेलो एह साल आयोजित नइखे भइल. ना त गंवई नवजवानन खातिर खिचड़ी के दिने गंगा में नहान के बाद दिन भर मेला घूमे आ राति के थियेटर देखे के लोभ ना छूटत रहे. बाकिर एहिजा के थियेटर बॉलीवुड के फिल्म के आगे आपन अस्तित्व बचावे खातिर अश्लीलता के भंवर में समाये लागल बा. अब के माहौल में कहलो जाला कि हरिहर क्षेत्र के मेला के थियेटर आजु के थर्ड ग्रेड के सिनेमा से भी गइल गुहाइल हो गइल बा.\nएकही चीज लउकल जवन तबो रहे आ आजो बा- खिचड़ी के दिने तिल-चिउरा, सीधा छु के पंडित जी के दान देवे के परंपरा. आजो पंड़ित जी के घरे दही-चिउरा खाये के न्यौता दिहल जाता. ह, पंतग बाजी खातिर अब मांझा बनावे के लेके लइकन में कवनो खास उत्साह नइखे ना चिक्का-कबड्डी खातिर उतजोग. साँच कहीं त अब गांवा-गांई क्रिकेट टूर्नामेंट आयोजित हो रहल बा भा चुहानी में बइठ के मोबाइल गेम चलता.\nआजु गांव संक्रमण के दौर से गुजर रहल बा... आ एह सक्रमण से निपटे खातिर ‘एंटी बायोटिक’ दूर-दूर तक नइखे लउकत. हाथे-हाथे फोन के उपलब्धता के बावजूद लोग के बीचे आपस में दूरी पहिले के अपेक्षा जादा बढ़ल बा. खिचड़ी के त्योहार एह दूरी के पाटे में सहायक हो सकता बाकिर इहे ना, लगभग सब त्योहार बस रस्म अदायगी भर रह गइल बा.\nमशीनीकरण के बढ़ला से पशुधन गांव से गायब हो रहल बाड़े. बाछा बियइला प पशुपालक के चेहरा प जवन चमक आवत रहे आजु उ चमक उदासी में गइल बा. कारण कि गांव में बैल के उपयोगिता नगण्य हो गइल बा. पशुधन के लगातार कम होखे से ना खाली दूध-दही के सहज उपलब्धता खतम भइल बा बलुक एकरा साथहीं जैविक खाद के कमी से गांव जूझ रहल बा. रासायनिक खाद के उपयोग के दुष्प्रभावो साक्षात लउकता. खेत उसर होत जात बाड़ी स. रोजगार सिमटता, पलायन जारी बा. महानगर, शहर आ कस्बा से लॉकडाउन में मेहनत मजूरी करे वाला जवन लोग गांवे आइल, ओकरा में अधिकांश लोग अब ले गांवहीं अटकल बा. रोजगार बा ना, खेती बंटत-बंटत रकबा में अतना छोट आ उसर-पासर भइल बा कि ओकरा से गुजारा संभव नइखे. एह बीचे पारिवारिक रार आ झूर-डरेर के फरिअवता से अलगे तनाव के माहौल सृजित भइल बा. हालात अइसन बा कि अब सुरुका धान के चिउरा कहीं देखे के नइखे मिलत. ई तथाकथित सभ्य आ विकसित गंवई समाज के विद्रूपता भरल दौर बा. खिचड़ी यानी कि मकर संक्रांति मोक्ष के द्वार खोले वाला पर्व हवे. एह दिन से सूर्य के तपिस बढ़े लागेला आ ओकरा से असीम ऊर्जा मिलेला. एह ऊर्जा से गांव ऊर्जावान होखे. तबे गांव में सकारात्मक बदलाव फेर लउकी. एह साल के खिचड़ी से बस अतने आकांक्षा बा.\n( लेखक मनोज भावुक भोजपुरी के सुप्रसिद्ध साहित्यकार हैं.)


टटका खबर, बियफे, १८ नवम्बर – टटका खबर\nआरएसएस के सरसंघचालक मोहन भागवत काल्हु गोरखपुर में अपना प्रवास का दौरान एगो प्रभात शाखा पर चहुँपलन आ साधारण स्वंयसेवक का तरह मुख्य शिक्षक के आदेश के पालन कइलन. शाखा में २० मिनट का अपना बौद्धिक में भागवत एह बाति खातिर चिन्ता जतवले कि आजु शिक्षा से चरित्र गायब होखल जात बा. कहलन कि बिना चरित्र के शिक्षा बेमतलब बा. मोहन भागवत इहो कहलें कि शाखा संघ के गतिविधियन के मुख्य आधार ह. कहलें कि एकरा के अउरी प्रभावी बनावे के जरुरत बा. संघ प्रमुख एकादशी व्रतो रहलें से उनुका के छिलल सिंघाड़ा परोसल गइल.\nझारखंड के मुख्यमंत्री रहे का दौरान कइल घोटाला से करोड़ो के नाजायज संपत्ति बिटोरे वाला मधु कोड़ा आ उनका गिरोह के सदस्यन के तीन सौ करोड़ रुपिया के संपत्ति काल्हु जब्त कर लिहल गइल. अधिकतर संपत्ति विनोद सिन्हा, विकास सिन्हा, आ सुनील सिन्हा के नाम पर बा. जब्त भइल कई गो संपत्ति के बेनामी मानल गइल बा. मधुकोड़ा आ उनकर सहयोगियन के अउरी संपत्ति के पता लगावल जा रहल बा आ पता चलला पर ओकरो के जब्त कर लिहल जाई.\nसाठ साल से बेसी का अवधि में चालीस साल ले बिहार के दूहे वाला कांग्रेस आ सतरह साल ले चारा घोटाला खातिर चर्चित लालू प्रसाद के भरोसा बा कि जनता के कुछ याद ना रहे आ ओकरा के आसानी से भरमावल जा सकेला. काल्हु बिहार में चुनाव प्रचार करत सोनिया गाँधी, शीला दीक्षित, लालू प्रसाद, रामविलास पासवान वगैरह सगरी विपक्षी नेता लोग अपना भाषण में बिहार के विकास के दावा झूठ बतावल. लालू कहलें कि अबकी मौका मिले त बिहार के रेल का तरह चमका दीं. चारा घोटाला के अनुभव का आधार पर तब रेल का आरक्षित डिब्बन में साइडो में तीन टियर कर के भेड़ बकरी का तरह आदमी के घुसावल जात रहे. दोसरा तरफ सत्ताधारी गठबन्हन का तरफ से भाषण देबे आइल लालकृष्ण आडवाणी, नीतीश कुमार, सुशील मोदी, शत्रुघ्न सिन्हा वगैरह बिहार के विकास खातिर एक मौका अउरि देबे के निहोरा कइल. आडवाणी अपना भाषण में कहलें कि पहिले का तरह लोकसभा आ विधानसभा के चुनाव एके साथ करावल जाव त बढ़िया रही.\nमहाराष्ट्र सरकार के कहना बा कि राहुल राज के मौत वाली घटना मुंबई में भइल रहे एहसे क्षेत्राधिकार के मामिला बनत बा जवना से पटना हाई कोर्ट एह मामिला में सुनवाई ना कर सके. राहुल के पिता कुन्दन सिंह का तरफ से बहस करत इन्दु शेखर प्रसाद सिन्हा के तर्क रहे कि राहुल के हत्या मुंबई पुलिस कइले रहुवे आ उहे पटना में ले आ के लाश सँउपले रहे. अब लाश चूंकि पटना में बरामद भइल एहसे मामिला पटना उच्च न्यायालय का क्षेत्राधिकार में बा. ऊ गुजरात दंगा के एगो मुकदमा में सुनवाई राज्य के बहरी करावे के सुप्रीम कोर्ट के आदेशो के जिक्र कइले. कहलें कि जब हत्या पुलिसे करे त उहे जाँचो कइसे करी. अह मामिला के सीबीआई से जाँच करावल न्याय संगत होखी. बाद में अदालत कुन्दन सिंह के आपन लिखित शपथनामा दाखिल करे खातिर दू दिन के मोहलत दे दिहलसि.


सांसद रवि किशन को एक भोजपुरिया का खुला ख़त - AAPNA BIHAR\nआदरणीय रवि किशन भिया\nका हाल बा? रउआ से सम्पर्क कइल हमनी ख़ातिर त ओतना सुविधाजनक नइखे, पर आपन बात अगर कउनो जरिया से अभिव्यक्त ना कइल जाओ त जियल मुश्किल हो जा ला। हम रउआ के सबसे पहिले देखनी ‘हेलो इंस्पेक्टर’ में। हमार उमिर आ समझ अइसन रहे कि हम रउआ के ‘इंस्पेक्टरे’ बुझत रहीं। बाकी फिर फिलिम में देखनी त एहसास भइल कि रउआ त अभिनेता हईं।\nबाद में अखबार से मालूम भइल रउआ स्टारडम के चरम प बानी भोजपुरिया इंडस्ट्री में। ‘सुर-संग्राम’ शो में जज बनत भी देखनी आ फिर एक नेता बनत भी। हमरा समझ से रउआ अभिनेता से स्टार अभिनेता आ फिर नेता से स्टार नेता के सीढ़ी चढ़े ख़ातिर जेतना मेहनत कइले होखम, ओतने मेहनत अब भोजपुरी माई ख़ातिर करे के जरूरत बा।\nहम आपन पहिला भोजपुरी खुला चिट्टी रउआ नामे लिखत बहुत गर्व अनुभव करत बानी। राउर वीडियो बारंबार देखत हम समझ पयिनी कतना मुश्किल बा अबहियों संसद में भोजपुरी जइसन भाषा ख़ातिर आवाज़ उठावल। राउर प्रयास न सिर्फ सराहनीय बा बल्कि अनुकरणीय भी बा।\nलोग आपन भाषण के एगो सम्बोधन लाइन भोजपुरी में बोल के भोजपुरिया के दिल-जिगर-गुर्दा के साथे भोट भी लूट लेवे ला त इहे समझ जायीं रउआ त निजी विधेयक लावे के बात कइले बानी, भोजपुरिया आपन जानो लुटावल कमे समझिहन।\nहमरा ना बुझाए आखिर 25 करोड़ जनता के बोली, समृद्ध साहित्य से धनी एगो मौलिक भाषा में कवन खोंट बा जे हर बार ई आठवीं अनुसूची के दुआर प से खाली हाथ लउटा दिहल जा ला?\nआखिर काहे एकर बदहाली प सरकार के निःशब्दता झेले के मिलेला? दुनिया में आगे रहला के बावजूद आखिर काहे भारत के जन-मानस भोजपुरी के नाम प नाक-भौं सिकोड़े लागल बा? लोग काहे बाध्य बाड़न आपन बच्चन के आपने मातृभाषा के विधिवत शिक्षा ना दिवा पावे ख़ातिर? काहे वंचित भइल जा तानि जा हमनी के एह सब के सही कारण आ निवारण जाने से?\nकुलमिला के एगो वीर कुंवर सिंह यूनिवर्सिटी में भोजपुरी के पढ़ाई चलत रहे, ओकरो बन्द कर दिहल गइल। जब कवनो भाषा से अर्थ ना जुड़ी, त ओकर प्रचार-प्रसार प असर त पड़बे करी। अंग्रेजी भाषा काहे हमनी के सीखी ला? काहे हर गली-चौराहा प “तीस दिनों में अंग्रेजी सीखें” के बोर्ड लउक जा ला? काहे कि एह भाषा से अर्थ जुड़ल बा, सम्मान जुड़ल बा। एकरा में सभके फायदा लउकेला। लोग अपन लइकन के भविष्य एकरे में जोहे के मजबूर बाड़न।\nआज ले बस बतकुच्चन भइल बा भोजपुरी के नाम प। केतना लोग त अपना के भोजपुरी के ठेकेदारो घोसित क देले बाड़न। बाकी अब समय फिरल बा। भोजपुरिया के मय आंदोलन के उम्मीद राउर एक मिनट के उहे संसदिया भाषण से जुड़ गइल बा। देखब रउआ भिखारी के बोली, मिसिर के गीत, विवेक दीप पाठक के त्याग व्यर्थ न जाये। सभके सपोर्ट बा। सभके उम्मीद बा। राउर एक कदम भोजपुरी के दामन से सब दाग धो सकेला।\nज़िन्दगी झंड रहे त रहे, भाषा के झंड होखे से बचा लिहिं त घमंड होखी।\nहमार भोजपुरी हमार सम्मान


धरती के सबले बेईमान प्राणि : बाति के बतंगड़ – 24 – Anjoria\nभारत में मोदी आ अमेरिका में ट्रम्प. दूनू जने के राशि एके होखे के चाहीं. काहें कि दूनू के जीत के कहानी करीब-करीब एके जइसन बा. जब मोदी अपना गोल के नेता बने के इरादा जतवलन त पहिले से जमल नेता पूरा कोशिश क देखवलें कि कवनो ना कवनो तरह इनका के रोक दीहल जाव. हिन्दुस्तान के इतिहास में आजु ले कवनो नेता नइखे भइल जेकरा खिलाफ मीडिया बारह बरीस सेओतना लट्ठ ले के पड़ल होखे जतना मोदी का खिलाफ पड़ल रहल आ मीडिया के एगो बड़हन हिस्सा आजु ले पड़ल बा. सभे कहे कि मोदी कवनो सूरत से देश के पीएम ना बन सकसु काहे कि गुजरात दंगा का चलते मुसलमान उनुका के वोट ना दीहें आ ओह वोट बिना सरकार बनिये ना सके. अमेरिको में केहू माने ला तइयार ना रहुवे कि उनुका के रिपब्लिक प्राइमरी में चुन लिहल जाई, असल चुनाव के त बतिये भुला जाईं. ट्रम्पो अमेरिका में इस्लामी आतंक का खिलाफ खड़ा रहलन आ ओहिजो के लिबरल आ मीडिया उनुका खिलाफ जम के जहर उगिलत रहल.\nअब एह हालात में एह लोग से उमीदे ना कइल जा सके कि ई लोग मीडिया से बढ़िया व्यवहार करी. भारत क मीडिया अतना बेसहारा कबो ना रहल जतना आजु काल्ह बा. सरकारी खरचा पर मौज-मस्ती त बन्दे हो गइल बा उपरी कमाई के सूखा पड़ गइल बा. गनीमत अतने बा कि मोदी मीडिया प ओतना हमलावर ना भइलन जतना ट्रम्प हो गइल बाड़न. अतना साफगोई से पत्रकारन के धरती के सबले बेईमान प्राणी बता दिहलन आ मीडिया कसमसा के रहि गइल. कहल जाला कि काबुलो में गदहा भेंटाले आ कवनो समूह अइसन नइखे जवना में बेईमान ना होखसु. फरक इहे बा कि मीडिया आ न्यायपालिका से ईमानदारी के उमीद राखल जाला दोसरा से ओतना ना. बाकि भारत में घोटालाबाज आ भठियारा नेतवन का चलते माहौल अइसन बिगड़ल कि समूचा समाज में बेईमानी आ भठियरपन के पसार हो गइल.\nमीडिया के कुछ लोग देखते देखत करोड़पति अरबपति होखे लागल. आ ओह लोग के देखा देखी गाँव शहर कस्बो में कुछ पत्रकार एकरा के धंधा बना लिहलन. ब्लैकमेलिंग आ दलाली ओह लोग के पेशा बन गइल बा. आ एही कुछ लोगन का चलते पत्रकारन के छवि अइसन खराब बन गइल बा कि हर आरोप प लोग विश्वास क लेत बा. हद त ई हो गइल बा कि चलनी सूप के दुसे लागल बिया आ ओकरा आपन हजार दोस नइखे लउकत. हमना किहाँ त नेतवन से अधिका भठियरपन कतहीं ना भेंटाई. अलग बाति बा कि करीब तीन साल से सरकार चलावत मोदी सरकार पर भठियरपन के कवनो अइसन आरोप नइखे लागल जवना प जनता विश्वास क सको. कहे के त नोटबन्दी के सबले बड़ घोटाला कह दिहलें कुछ विपक्षी नेता बाकि ओह लोग के आपने चेहरा समाज का सोझा अतना करिया बा कि ओह लोग के बात बेअसर हो जात बा.\nबाकि इहो साँच बा कि मोदी सरकार के बनवावे वाली जनता के शिकायत जरुर बा कि ई सरकार अपना वोट बैंक के परवाह नइखे करत आ दोसरा के वोट बैंक ला लार टपकावत बा. ऊ त भेंटाई ना आ आपनो पराया हो जइहें. मोदी सरकार के कुछ मंत्रियन प भितरघात में लागल रहला के बात जनता में खुलेआम होखत बा आ बहुते लोग परेशान बा कि आखिर का कारण बा कि मोदी अइसन मंत्रियन के निकाल नइखन पावत. ओने राष्ट्रपति बनते ट्रम्प अपना काम में लाग गइल बाड़न. सात गो मुसलमान देश से आवे वालन प रोक लगवला का साथ ही मेक्सिको से लागल सीमा प देवाल बनावे के आदेशो जारी क दिहले बाड़न. जबकि एहिजा जमानत प छूटल आ जमानत प चलत लोग आपन भौकाल बनावे में लागल बा. करोड़ों अरबो के चोरी करे वालन के नाम उजागर नइखे होखे दीहल जात. शायद सरकार चलावे के परेशानी मजबूर कइले बावे मोदी सरकार के कि एह लोग प कार्रवाई धीरे धीरे होखो ना त करहूं लायक काम ना होखे दीहें ई लोग. कुछ महाबेईमान पत्रकारन के ओह लोग के आपने मीडिया कंपनी किनारे लगावल शुरू क दिहले बाड़ी सँ काहे कि ओकनी के आपन बिजनेस चलावे के बा. बाकि जहाँ ऊ कम्पनिये बेईमान बाड़ी सँ तहवाँ कुछ होखत नइखे लउकत आ ईमानदारो पत्रकारन के आपन चेहरा लुकावे पड़त बा. कहल जाला कि पानी में रहि के घड़ियाल से दुश्मनी ना कइल जाव. इहे सोच के बाकी लोग एह बेईमानन के अलगा नइखे कर पावत.\nPrevious Post: कवन गीत हम गाईं बसन्ती\nNext Post: फिरू बसन्त चलि आइल


जीत लिहलऽ ए मोदी, तू हिन्दुस्तान के नवहियन के – Anjoria\nखबर देश आ समाज राजनीति सभा समारोह सरोकार\nजीत लिहलऽ ए मोदी, तू हिन्दुस्तान के नवहियन के\nFeb 6, 2013 मोदी के भाषण\nपोसुआ मीडिया आ मोदी विरोधियन के करेजा पर साँप लोटावत गुजरात के मुख्यमंत्री नरेन्द्र मोदी आजु दिल्ली के श्रीराम कॉलेज आफ कॉमर्स में कॉलेज के संस्थापक श्रीराम के स्मृति व्याख्यानमाला में बोलत देश के नवहियन के दिल जीत लिहलें.\nबाहर में कुछ विघ्नसंतोषी मोदी का खिलाफ नारेबाजी करे में लागल रहलें. मीडिया ओह लोग के देखावे में आ पुलिस ओहनी के सम्हारे में. बाकिर सभागार में बइठल लोग बस देखत रहे देश के भविष्य के आ ओह भविष्य में अपनो भविष्य के. मोदी कहलन कि आजु देश के पैंसठ फीसदी आबादी के उमर तीस साल से कम बा. यूरोप त बूढ़ा गइल बा. कहलन कि हमनी के दुर्भाग्य बा कि अतना बड़हन संसाधन के हमनी का सही इस्तेमाल नइखीं कर पावत.\nमोदी के भाषण सुनला का बाद लागल कि निराशा के गहराई में डूबला के जरूरत नइखे. एगो आदमी सामने बा जे अपना विकास के मॉडल से देश के भविष्य सुधारे ला तइयार खड़ा बा. मोदी कहलन कि अपना विकास के माडल ऊ कृषि, उद्योग आ सेवा क्षेत्र तीनो पर बनवले बाड़न आ तीनो के एक समान रूप से बढ़ावा दिहल जाला गुजरात में. कहलन कि आजु पूरा देश गुजरात के नमक खात बा, गुजरात के दूध पियत बा. एकरा के विकास कहल जाला. अपना भाषण में नरेन्द्र मोदी देश के नवहियन के सपना फेरू से जिया दिहलें.\nई एगो अइसन आदमी के भाषण रहल जवन खाली बकतूत ना करे, ई ना कहे कि हम ई करब, हम ऊ करब. ई आदमी जवन कर देखवलसि तवने बतावत रहल. ओकरा लगे अपना बापदादा, नानी के कहानी ना रहे, अपने काम के ब्योरा रहे. एह भाषण से हमनी का सपना देख सकीलें कि ऊ दिन दूर नइखे जब भारतो विकसित देशन का कतार में खड़ा हो सकी.\nलीं रउरो जरूर सुनीं एह भाषण के जवन देश के भविष्य ला दस्तावेज बा.\nबतकुच्चन – ९६\nबजलऽ ए शंख बाकि बाबा जी के पदा के\nOne thought on “जीत लिहलऽ ए मोदी, तू हिन्दुस्तान के नवहियन के”\nएकदम सही कहनी रउआँ. अउर सौ बात के एक बात ‘बाकिर सभागार में बइठल लोग बस देखत रहे देश के भविष्य के आ ओह भविष्य में अपनो भविष्य के.’…….इ राउर कथन ब्रह्म वाक्य बा…आ एतने में सबकुछ रउआँ कही देले बानीं।\nएक्के विकल्प- मोदी।।


टटका खबर, 29 जनवरी 2017 – टटका खबर\nTatkaKhabar चुनाव टटका खबर भोजपुरी पट्टी राजनीति\nJan 29, 2017 अखिलेश, गोरखपुर, चंदौली, जौनपुर, नारद राय, बलिया, भदोही, भाजपा, मऊ, रसड़ा, राहुल, रोड शो, रोहतास, सोनभद्र\nअखिलेश के राहुल से साथ से खिसियाइल मुलायम सिंह आजु एलान क दिहलन कि ऊ एह गठबन्हन ला प्रचार ना करीहन. कहलन कि एकर कवनो जरुरत ना रहल आ सपा अकेले सरकार बनावे लायक जीत हासिल क लीत अब पाँच बरीस के मौका गँवा दिहलन अखिलेश. उनुका इहो शिकायत बा कि कई लोग के टिकट ना देके अखिलेश ओह लोग के बेकार बना दिहले.\nएक आ एक मिलके एगारह बने के सपना पालत अखिलेश आ राहुल के जोड़ी आजु एके साथ लखनऊ में मीडिया से अपन बात कहलें। राहुल कहलन कि एह गठबन्हन के 300 सीट मिली आ भाजपा के हरा दी। अखिलेश कहलन कि हमनी का साइकिल के दू गो पहिया हईं सँ आ विकास से विजय ओर बढ़त बानी जा। आजु ई लोग मिलके सड़कों पर निकली आ6किलोमीटर ले रोड शो करी।\nसरकार से निकालल गइल आ टिकट खाति तिकवत बलिया नगर से सपा विधायक आखिरकार मायावती का शरण में चल गइलन. नारद रात के बसपा में सतीश मिश्र का मौजूदगी में शामिल करावल गइल आ प्रेस के बोला के सतीश मिश्र एकर एलान क दिहलन. अब बलिया नगर से बसपा उमीदवार हो गइलें नारद राय आ पिछला कई साल से हाथी के पोंछ ध के चलत रामजी गुप्ता के किनारे क दिहलसि बसपा. नारद राय के सपा टिकट देबे के निहोरा कइले रहलन मुलायम सिंह यादव बाकि अखिलेश उनुकर बात ना मनलन.\nजौनपुर जिला में छह जगहा पुलिस छापामारी क के छह जने के गैरकानूनी शराब बनावे का मामिला में गिरफ्तार क लिहल गइल. एह लोग का लगे से 1500 पेटी देशी शराब, 400 लीटर गैरकानूनी शराब आ शराब बनाने के सामान बरामद भइल बा. बारमद शराब आ सामान के कीमत कगीब 50 लाख बतावल जात बा.\nबलिया जिला के रसड़ा इलाका के खलीलपुर गांव से काल्हु रात बलिया आवत एगो कार के सामने से आवत ट्रक से टक्कर हो गइल आ कार सवार तीन जने के मौद हो गइल. एक जने घाहिलो बाड़ें.\nगोरखपुर जेल से मऊ के सपा विधायक बैजनाथ पासवान से एगे अपराधी मोबाइल प फोन क के 17 लाख के रंगदारी मंगले बा. चिरैयाकोट इलाका के क़स्बा निवासी आ मोहम्मदाबाद गोहना से सपा विधायक बैजनाथ पासवान के कहना बा कि 20 जनवरी का दिने गोरखपुर जेल में बन्द राजू कनौजिया उनुका से 17 लाख रुपिया के रंगदारी मांगलसि आ ना दिहला प अंजाम भुगते के धमकी दिहले बा.\nभदोही नगर के मुल्ला तालाब निवासी अॉटो चालक जावेद भदोही जीशन से छह गो सवारी ले के मोढ़ जात रहुवे जब भदोही-सुरियावां रोड प पिपरिस पेट्रोल पम्प का नियरा सड़क किनारे खड़ा ट्रक से दकरा गइल. एह हादसा में चालक समेत आधा दर्जन लोग घाहिल हा गइल.\nमऊ के हलधरपुर इलाका के बेलौझा तरवां गांव निवासी अमीरनाथ चौहान रात में नाराज हो के घर से निकल गइल रहुवे. सबेरे ओकर लाश जमालपुर का लगे एगो गाछ प लटकल मिलल.\nरोहतास जिला के अकोढ़ीगोला इलाका में नावाडीह गांव का नियरा सोन नहर से पुलिस आजु दू गो लाश निकललसि। दुनू नवहियन के घेंटी चांप के मुआवल लागत बा।\nचंदौली जिला के मुगलसराय इलाका में आजु फजीरे गाछी चढ़ के पतई तुड़त एगो लईका हाई वोल्टेज तार से सटला का चलते झँउस के मर गइल। घटना के जानकारी मिलला के बाद पुलिस चहुँपल आ लाश कब्जा में ले के पोस्ट मॉर्टम ला भेज दिहलसि।\nसोनभद्र जिला के घोरावल से अपना गाँवे लवटत एगो आदमी के मोटर साइकिल काल्हु सँझिया खुंटहा नहर में पलट गइल आ नहर में डुबला से ओकर मौत हो गइल।


अवधेश मिश्रा अब तमिलो फिलिम मे – Anjoria\nभोजपुरी के नबंर वन खलनायक अवधेश मिश्रा अब अपना अभिनय के जलबा तमिलो फिलिमन मे देखावल करीहें.\nअवधेश मिश्रा एगो तमिल फिल्म ‘पूजाई’ में मुख्य खलनायक के भूमिका में बाड़न. एकर शूटिंग एह घरी चेन्नई में चलत बा. निर्देशक हरि आ तमिल सुपरस्टार विशाल के एह फिलिम में अवधेश मिश्रा एगो बिहारी डॉन बनल बाड़न. एह तमिल फिलिम मे अवधेश मिश्रा के भोजपुरी संवादो बोलत देखल जाई.\nएह बारे में बतियावत अवधेश मिश्रा कहलन कि पिछला दिने राजगीर में एगो भोजपुरी फिलिम के शूटिंग करत घरी निर्देशक हरि के फोन मिलल रहे कि उ अपना फिलिम में हमरा से एगो बिहारी डॉन के भूमिका करावल चाहत बाड़न. हम बिना कुछ सोचले समुझले हामी भर दिहनी. जब एह फिलिम के सेट पर अइनी तब पता चलल कि हरि जी हमार कई एक भोजपुरी फिलिम देखला का बाद हमरा के अपना फिलिम में राखे के तय कइलन. उनुका अइसन खलनायक चाहत रहुवे जे एकदमे बिहारी अंदाज के होखो आ अवधेश मिश्रा त इंडस्ट्री में एही बात ला फेमस हउवन.\nPrevious Post: विराज भट्ट आ रिंकू के लुभावन डांस देखे चहुँपले आलोक कुमार\nNext Post: स्वच्छता अभियान के शुरूआत कइलन मनोज तिवारी


खेसारी आ अंजना के रोमांस चरम प – Anjoria\nखेसारी आ अंजना के रोमांस चरम प\nभोजपुरी सुपरस्टार खेसारी लाल यादव आ अभिनेत्री अंजना सिंह के बीच के रोमांस ओह चरम प चहुँप गइल बा जवना बारे मे एगो कवि कहले बाड़न कि ‘छलके जब काम कलश तन मे, सिमटे दुनिया अंगूठी नग मे, आँखिन के जोत बढ़ल होला, नहतर प घाव चढ़ल होला.’ दुनू जने के बेइन्ताह प्यार देख रउरो दंग रहि जाएब. दुनु जने के अपना प्यार का सिवा कुछ अउर नइखे लउकत.\nबाकिर ई प्यार असल जिनिगी मे ना हो के भोजपुरी फिलिम ‘लहू पुकारेला’ मे सिनेमा का परदा प नजर आई. शौर्य एंटरटेनमेंट के बैनर तर बनल ‘लहू पुकरेला’ मे खेसारी आ अंजना मुख्य किरदार जोड़ी बाड़े. ई लोग त धमाल मचवते बा, साथे साथ मनोज दिवेदी आ गीतांजलि शर्मा के प्यारो देखे जोग बा एह फिलिम मे.\nअब जब दु तरफ से परदा पर प्यार के बरसात होखी त देखेवालन के मनो मे उमंग बरसहीं के बा. फिलिम जल्दिए रउरा सभे के मनोरंजन करे ला रिलीज होखी.\nPrevious Post: भोजपुरी-मैथिली के भाव में विभोर भइल दिल्ली…\nNext Post: असलम शेख के अगिला फिलिम मे मोहे आवत बाड़ी मोहिनी


Actress Dimple Kapadia And Rajesh Khanna love Story Bhojpuri - फिल्मी सुग्गा: डिम्पल 16 साल में बन गइली सुहागन, जिनगी भर बनल रहल राजेश खन्ना के साथे उनकर अमर प्रेम – News18 हिंदी\nफिल्मी सुग्गा: डिम्पल 16 साल में बन गइली सुहागन, जिनगी भर बनल रहल राजेश खन्ना के साथे उनकर अमर प्रेम\nफिल्मी दुनिया में असली आ नकली ( फिल्मी ) के पहचान कइल मुश्किल काम बा. प्यार असली बा कि नकली, जान पहचान असली बा कि नकली, परिस्थिति आ माहौल असली बा कि नकली ई बतावल मुश्किल होला. काहे कि फिल्मी-पन आ नाटकीयता फिल्मी लोग के जिनगी में खूब होत रहल बा. एह से सच्चा प्रेम भी कई बेर फिल्मिये लागेला.\nअइसन अनेक कथा कहानी रउआ फिल्मी दुनिया में सुने जाने के मिली जवन घटल त असल में, असल लोग के साथे, बाकिर सुनला पर बड़ा फिल्मी लागेला. फिल्मी सुग्गा अइसन प्यार मोहब्बत, तकरार – इजहार के कथा सुनावेला रउआ सभ के.\nत फिल्मी सुग्गा आज सुनाई, पहिला भारतीय सुपरस्टार राजेश खन्ना अउरी उनके पत्नी प्रख्यात अभिनेत्री डिम्पल कपाड़िया के प्यार – नफरत, मिलन – जुदाई के कहानी –\nरउआ सभ अपना जीवन में कबो ना कबो राजेश खन्ना के कवनो फिलिम जरूर देखले होखब. लगातार दू दशक 60 आ 70 में फिल्म इंडस्ट्री पर एक छत्र राज करे वाला राजेश खन्ना उर्फ काका के असल जीवन में नाटकीयता उनके फिल्मन लेखां ही रहल. राजेश खन्ना जब फिल्म जगत में शुरुआत कइलें त एगो कॉन्टेस्ट जीत के सीधे फिल्मन में अइलें. उ संघर्ष के टाइम में भी स्पोर्ट्स कार से चलस. फिल्मी दुनिया से बाहर के रहलें बाकिर फिल्मी लोग उनके अपनावे में समय ना लगावल, आ ना दर्शक ही उनके अपनावे में टाइम लेहलें. राजेश खन्ना के नामे 1969 से 1971 ले लगातार 15 गो सुपरहिट फिल्म देबे के रिकॉर्ड दर्ज बा. उनके स्टारडम के अइसन जादू रहे कि ओ बेरा के रिपोर्ट बतावेली सन कि जब उनके कार कहीं भीड़ में जाव त ओकरा दरवाजा अउरी बॉडी पर लिपस्टिक के छाप लउके जवन उनके महिला प्रशंसक दे देसन.\nअइसन दीवानगी के आलम रहे राजेश खन्ना के. आम इंसान त छोड़ दीं, अक्सर हीरोइन भी उनके साथे फिल्म करे खातिर तरसे लोग. राजेश खन्ना के सितारा बुलंदी पर रहे. हालांकि उनके निजी जीवन में उठापटक चलत रहे. उ मॉडल, फैशन डिजाइनर अंजू महेंद्रू के साथे लिव-इन रिलेशनशिप में रहलें. ई रिश्ता सात साल ले चलल बाकिर बाद में कुछ कारण से दुनू जाना दूर हो गइल लोग. राजेश खन्ना के जीवन खाली हो गइल रहे. बात 1973 के ह, जब बॉबी फिल्म रिलीज भइल आ राजकपूर के छोट बेटा ऋषि कपूर लॉन्च भइलें आ उनके साथे लॉन्च भइली हीरोइन डिम्पल कपाड़िया. तब डिम्पल के उमिर रहे 15 साल, सोलहवां बरिस लागे वाला रहे जब ई फिल्म रिलीज भइल. ई फिल्म ओइसे भी किशोर से जवानी के तरफ जा रहल दू गो युगल के कहानी रहे आ ओ साल के सबसे चर्चित आ सुपरहिट फिल्म भइल. एह फिल्म में जब राजेश खन्ना डिम्पल के देखलें त उनके अद्भूत सुंदरता पर दिल हार गइलें.\nडिम्पल खुदे राजेश खन्ना के बचपन से बहुत बड़ फैन रहली जवन स्वाभाविक बात रहे. फिल्म बॉबी के बाद डिम्पल कपाड़िया अउरी ऋषि कपूर के बीच नजदीकी हो गइल रहे. बाकिर कुछ समय बाद दुनू जाना में ब्रेकअप हो गइल आ ई बात राजेश खन्ना के पता चलल. काका बिना समय गँववले डिम्पल कपाड़िया से मिलके अपना दिल के हाल कहि देहलें. डिम्पल खातिर ई एगो सुखद आश्चर्य रहे. उ अभी इंडस्ट्री में आइल ही रहली तले राजेश खन्ना के प्रपोज़ल मिल गइल. राजेश खन्ना उनके सीधे बियाह करे खातिर प्रपोज कइलें रहलें. तब राजेश खन्ना के उमिर 31 बरिस रहे आ डिम्पल कपाड़िया 16 बरिस के रहली. अपना से 15 साल बड़ आदमी से भी बियाह करे में उहो करियर के शुरुआती दौर में डिंपल कपाड़िया तनिको ना हिचकली. काहें कि ई त सपना सच होखे लेखां बात रहे. दुनू जाना 1973 में ही बियाह कर लिहल लोग. मीडिया में खूब चर्चा भइल आ पूरा फिल्म जगत एह बियाह में टूट पड़ल. काका शादी के बाद रिसेप्शन पार्टी भी शानदार रखलें.\nशादी होते डिम्पल फिल्मन से अलविदा कहि देहली आ परिवार में ध्यान देबे लगली. एह लोग के मार्च में बियाह भइल आ दिसंबर में ट्विंकल खन्ना के जन्म हो गइल. ओकरा चार साल बाद रिंकी खन्ना के जन्म भइल. दुनू जाना के रिश्ता ठीक से चलत रहे तबले सत्तर के दशक के अंत आवत आवत आ अस्सी के शुरुआत में राजेश खन्ना के फिल्म फ्लॉप होखे लगली सन. इंडस्ट्री के सबसे प्रभावशाली अभिनेता के फिल्म से दर्शक के मन भरे लागल रहे. अमिताभ बच्चन के समय आ गइल रहे आ उ इंडस्ट्री पर राज करे लागल रहलें. अपना फिल्म अउरी स्टारडम के कम होत देख के राजेश खन्ना के गुस्सा आ अवसाद बढ़े लागल रहे. एही चलते उ शराब के लती भी हो गइल रहलें. तबो डिम्पल उनका साथे जीवन संगिनी बन के खड़ा रहली.\nबाकिर 1981 में राजेश खन्ना के मुलाकात फिफ्टी फिफ्टी के सेट पर नया हीरोइन टीना मुनीम से हो गइल. एकरा बाद उ टीना के नजदीक होत गइलें. वजह रहे कि उ आपन ढहत करियर के दुख से राहत के तलाश में रहलें. टीना उनके मरुस्थल में पानी के ठोप लेखां लगली. दुनू जाना साथ में 11 गो फिल्म कइल लोग. मीडिया में दुनू जाना के प्रेम प्रसंग के खूब चर्चा होखे लागल. डिम्पल के दिल टूट गइल आ उ 1984 में राजेश खन्ना के घर छोड़ के अपना माई बाप के घरे दुनू बेटी के साथे चल गइली. टीना राजेश खन्ना से अपना मेहरारू से तलाक लेबे के कहली बाकिर उ ना लेहलें काहें कि एह से उनका बेटीन पर असर पड़ित. टीना बाद में राजेश खन्ना से दूरी बना लेहली आ उद्योगपति अनिल अंबानी से बियाह कर लेहली.\nदुनू मरद मेहरारू जीवन के अंतिम पड़ाव ले हर जलसा, पर्व – त्योहार आ पब्लिक सभा में साथे लउकल लोग. जब राजेश खन्ना के 2012 में मृत्यु भइल तबो डिम्पल कपाड़िया के सबसे ढेर बुझाइल रहे, उ एके गोड़ पर हरदम खड़ा रहली. दुनू जाना अलग भले हो गइल लोग बाकिर एक दूसरा के दिल से दूर ना भइल लोग. ई बात दुनू जाना अपना स्टेटमेंट में भी कहल लोग. राजेश खन्ना के फिल्म अमर प्रेम के कथा उनका जीवन में भी घटल आ नफरत – प्रेम के युद्ध में प्यार बाजी जीत गइल.\nTags: Bhojpuri Articles, Bhojpuri News, Dimple kapadia


भागल नइखे, लुकाइल बा - The Logical News\nकबो देश के गृह मंत्री आ वित्त मंत्री रहल, देश के बड़का वकीलन में शामिल, कांग्रेस के बड़का नेता पी चिदम्बरम काल्हु साँझ से कतहीं लुकाइल बाड़न आ सीबीआई आ ईडी उनुका के खोजे में लागल बा. अनेसा बा कि कानून के फंदा गरदन पर कसाइल देखि पीचि बाहर भागे के कोशिश मत करसु एह चलते ईडी उनुका ला लुकआउट नोटिसो जारी करा दिहले बावे.\nओने कांग्रेस के बड़का वकीलन के पूरा फौज पीचि के अगवढ़ जमानत दिआवे का कोशिश में लागल बा. बाकिर बुझात बा कि पीचि के समय आ गइल बा जब ऊ आपन करमफल भोगे ला अभिशप्त हो गइल बाड़न.\nपीचि के वकीलन के कहना बा कि ऊ भागल नइखन, बस कतहीं लुकाइल बाड़न आ अपना कानूनी बचाव का कोशिश में लागल बाड़न.\nबाकिर पीचि पर जवन गुजरत होखी ऊ उहे जानत होखिहें. गृह मंत्री रहला का दौरान आजु के मौजूदा गृहमंत्री अमित शाह के इशरत जहाँ वाला मामिला में जेल में डलवले रहलें. अब ओह दिन के इयाद करत पीचि के दस्त ल लागले होखी.\nअबहीं के खबर बा कि उनुका अगवढ़ जमानत के अरजी सुप्रीम कोर्ट के मुख्य न्यायाधीश कोर्ट के रजिस्ट्रार का लगे पठवा दिहले बाड़न. देखल जाव समरथ के नहीं दोष गुसाईं सही त नइखे साबित हो जात. पूरा देश साँस रोकले ई तमाशा देखत बा.


देश के आबादी के बड़हन हिस्सा पर मेहरारुवन के शासन – Anjoria\nMay 26, 2011 OmPrakash Singh देश आ समाज, सरोकार 0\nदेश के मौजूदा मेहरारू मुख्यमंत्रियन में सबले नयकी मुख्यमंत्री ममता बनर्जी पिछला शुक का दिने शपथ लिहली. एकरा साथही देश के आबादी के बड़का हिस्सा पर औरतन के शासन हो गइल. भारत का इतिहास में तेरहवीं सदी में रजिया सुल्तान के शासन का बाद के ई पहिला हालात बा. इंदिरा गाँधी जरुरे लमहर दिन ले भारत के प्रधानमंत्री रहली बाकिर कवनो प्रधानमंत्री के देश के रोजमर्रा के जिनिगी पर ओह तरह के सीधा दखल ना हो पावे जइसन कवनो मुख्यमंत्री के होला. एहसे एह दौर के पाँच गो औरतन, ममता, जयललिता, मायावती, शीला दीक्षित अउर सोनिया गांधी, के रजिया सुल्तान के वारिस कहल जा सकेला. महिला मेहरारूवन के ताकत बढ़ावे के पैरोकारन के ई सब बेशक खुश कर सकेला.\nबाकिर जब हमनी का उम्मीद करीले कि बड़का पद पर बेसी औरत आवऽ सँ त एकरा पाछा हमनी के एगो कास तरह के सोच काम करत होला. हमनी का सोचीले जा कि मरदन के राज त बहुत देख लिहल गइल का पता औरतन के राज पहिले से बेहतर होखो. जब ऊ परिवार चलावेली जा त महतारी, बहिन, बेटी भा बीबी होली आ हर रूप में ऊ प्यार बरसावेली. त जब ऊ लोग पी॓एम भा सीएम बनी त अपना राज्य के निगरानी ऊ लोग ओही प्यार आ चिन्ता का साथ करी. पुरुष शासकन के तुलना कबो देवता से ना कइल जाला बाकिर औरत शासकन के देरी ना लागे देवी के छवि ओढ़ लेबे में, हमनी का ओह लोग से उदार शासन के उम्मीद करे लागीला जवना के जिक्र किताबन में होत आइल बा. सत्ता मिलला का बाद मेहरारुवन के कामयाबी के मतलब का होला ? का सियासत भा पावर का दुनिया में मेहरारुवन के अइला से मरद मेहरारू का बीच बरोबरी का अलावहु कुछ बदलेला ? का हमनी का ओह लोग से कुछ अइसने आ बेहतर काम के उम्मीद कर सकीले जवन मरद लीडरन के ना कर पाईं ?\nघर परिवार में मरद आ मेहरारुवन के रोल आ बर्ताव में फरक होला काहे कि एकर इंतजाम समाज अतना दिन से करत आइल बा कि संस्कारे बदलि गइल बा. बाकिर ऑफिस में एह बात के कवनो मायने ना होला. लिहाजा सियासतो औरताना भा मरदाना ना होले. सीएम-पीएम चाहे मरद होखें भा औरत, ओह लोग के एके जइसन जिम्मेदारी उठावे के पड़ेला. एहीसे हमनी का देखीला कि ममता बनर्जी, जयललिता, शीला दीक्षित, मायावती आ सोनिया गांधी में कवनो समानता नइखे. सभकर स्टाइल अलग अलग बा आ छविओ. ममता बहुते तेज-तर्रार, लेकिन सादगी पसंद हई, जबकि जयललिता के शाही लाइफ स्टाइल के किस्सा मशहूर ह. उनुका पर करप्शनो के ढेरे इल्जाम बा आ एगो सीएम का रुप में उनुकर कामकाज औसते मानल जाला. शीला स्टाइलिश आ हाई क्लास हई, लेकिन उनुका पड़ोसी मायावती का लगे समय नइखे अइसन शौक में अझुराए के. ऊ अपना बेबाक अंदाज में दलित क्रांति के मसीहा बने पर आमादा बाड़ी. आ आजुकाल्हु त ऊ सोनिया से तीख तकरार में मशगूल बाड़ी जे उनुका के कवनो ना कवनो तरह यूपी के गद्दी से उखाड़ फेंके के ख्वाब देखत बाड़ी.\nका ई मेहरारू लोग अपना इलाका में अइसन कुछ कइले बा जवन एगो औरत होखे का चलते उहे लोग कर सकत रहे ? एकर जवाब बा – ना. ममता कइसन सीएम होखिहन ई त आगा चल के पता लागी लेकिन जयललिता भा मायावती के रेकॉर्ड कवनो यादगार नइखे रहल. शीला का जमाना में दिल्ली बहुते तरक्की कइले बा आ ऊ बार-बार इलेक्शन जीतत आवत बाड़ी. लेकिन तबहियो देश के सबसे नामी लीडर्स में उनुका के अबही ना गिनल जाला. जवन हैसियत राजशेखर रेड्डी (मरे से पहिले) आंध्र में, नरेन्द्र मोदी गुजरात में अउर नीतीश कुमार बिहार में बना लिहले, ऊ एह औरतन से बहुते आगा बा आ ई सगरी लोग मरद ह. जइसे नीमन भा बाउर होखल जेंडर से तय ना होखे वइसही नीमन भा बाउर शासक होखे खातिर मरद मेहरारू के फरक जरुरी ना होला. पावर गेम में अगर जेंडर के कवनो मायने बा त कुछ चाल चले का तरीका में होखत होई. पर्सनल स्टाइल के, लोग से बर्ताव में फरक हो सकेला, लेकिन जवनो नतीजा होखे ओह पर जेंडर का ठप्पा ना लाग पाई. लागतो होई त ऊ लउकी ना काहे कि बढ़िया भा खराब फैसला के असर ओहसे नइखे बदले वाला. मसलन मोदी के बढ़िया फैसला गुजरात के औतने भला करी जतना ममता के बढ़िया फैसला बंगाल के.\nत रजिया सुल्तान का अरसा बाद मेहरारूवन के मिलल एह कामयाबी के असली मतलब का बा ? सिर्फ अतने कि हमनी का सदियन से चलल आ रहल भेदभाव आ गैरबरोबरी बहरी निकलत बानी जा. जवना मुल्क में मरद आ मेहरारुवन के बीच बरोबरी के सवाल बनल होखे, ओहिजा एतना सगरी औरत सबले ऊंचका ओहदे तक जा पहुंचली – ई बदलत अउर सुधरत भारत के मिसाल बा. साल 1236 में जब इल्तुतमिश अपना नाकारा बेटे के छोड़ के अपना बेटी रजिया के सुल्तान मुकर्रर कइले रहल त ऊ जेंडर का फरक पर काबिलियत के तरजीह दिहले रहल, ऊ अइसनका जमाना में बराबरी खातिर खड़ा होखे के मिसाल रहे जवन दुनिया में कहीं अउर ना देखल गंइल. अतना सदियन का बाद आजुवो जब कवनो औरत अपना सिर पर ताज राखेले त हमनी का बरोबरी के ओह सपना का तरफ एक कदम अउर बढ़ जाइले. बरोबरी का तरफ उठल हर कदम समाज के बेहतर बनावेला. मेहरारूवन के सत्ता में आइल करप्शन भा खराब शासन के अंत ना ह. ई ओह समाज के अंत जरुर ह जवन आखिरकार करप्शन आ खराब शासन जनमावेला.\nऔरत मरद के बरोबरी


भोजपुरी विशेष: बंगाल में भोजपुरिया ठसक – आखिर कउन लासा ह भोजपुरी में कि सबके सटा लेला | ayodhya - News in Hindi - First Eye News\nHome उत्तर प्रदेश भोजपुरी विशेष: बंगाल में भोजपुरिया ठसक – आखिर कउन लासा ह भोजपुरी...\nभोजपुरी विशेष: बंगाल में भोजपुरिया ठसक – आखिर कउन लासा ह भोजपुरी में कि सबके सटा लेला | ayodhya – News in Hindi\nमजे क बात इ ह कि मुंगेरपाड़ा में रहे वाला अपने घर में त अंगिका ( मैथिली क उप बोली) बोले नन, लेकिन बाहर उनकर बोली भोजपुरी हउए… शुरू में बिहार से आकर बसे वालन मुंगेरिया भाई लोगन के भोजपुरी बोले में दिक्कत त जरूर होइल होई लेकिन उहवां जनम लेवे वालन उन क बाल बच्चन त घर में आपन बोली के साथे मोहल्ला से बाहर भोजपुरी बोले में कउनो दिक्कत न होइल होई… काहे से कि उन सब कर बोली में आपन बोली क कउ न परभाव नाही दिखाई पड़ेला. अब सवाल इ ह कि दूसर बोली बोले वालन के भोजपुरी ही काहे बोले पड़ेला. उ आपन बोली भी त बोल सकत रहलन. जाहिर ह कि उहवां भोजपुरी क परभाव ज्यादा होई. काहे से कि भोजपुरी बोले ज्यादा होई हं. लेकिन मजे क बात इ ह कि उ इलाका में भोजपुरी के अलावा दोसर बोली जैसे अंगिका और मगही बोले वाला तनको उन्नीस न होइहें बलुक दूनो मिला के भोजपुरी से दूना होइहें.\nत भोजपुरी में कौन लासा बाफेर भोजपुरी में अइसन कउन लासा ह कि दोसर बोली बोले वालन के भी अपने से साट लेला. हो सकेला भोजपुरी बोले वाला उहवां के लोग दबंग होइहें. एकरे चलते अंगिका और मगही बोले वालन उनकर परभाव में तुरते आ जात होईहें. एमन थोड़ बहुत सच्चाई हो सकेला लेकिन पूरा नाहीं. काहे से कि अंगिका और मगही बोले वालन लोग भोजपुरी बोले वालन से दबंगई में तनको कम न होलन. रेलगाड़ी पर चढ़ के बंगाल से आपन गांव जाए वाले भोजपुरिया भाई लोगन के इ बात जरूर पता होई कि बिहार के अंगिका और मगही बोली वाले इलाका जमुई, किउल, बाढ़, बढ़इया, मोकामा, पटना से जब गाड़ी निकले त उहवां के लोगन के सामने उनकर मुंह पर कइसे ताला लग जाला. त कहे क माने इ कि मगही और अंगिका बोले वाले भोजपुरी से बीसे होलन. त आखिर भोजपुरी में आखिर कौन खास बात है कि गैर भोजपुरी वाले ओके बोले पर मजबूर हो जालन.\nमूल रूप से पूर्वांचल के रहे वाले बंगाल के अइसने इलाका में पढ़ल बढ़ल एगो बड़ पत्रकार स्व. सुरेंद्र प्रताप सिंह आपन एगो इंटरव्यू में एगो सवाल के जवाब में कहले रहलन कि भोजपुरी में आपन अलगे तरह क परभाव है कि उ दूसर बोली – भाषा प हावी हो जाले. अपने तर्क में उनकर कहना रहे कि गैर बंगाली बोली त छोड़अ. उनकर साथ पढ़े वाले अउर भोजपुरी मोहल्ला के पास पड़ोस में रहे वालन कई बंगाला भाषी भी भोजपुरी बोलल सीख गईलें. अउर उनकर अपने में भोजपुरी ही बोलचाल क बोली रहल. ह हैरान करे वाली बात कि बंगाल में रहे वाला बंगला भाषी भोजपुरिया समाज में मिल जुल कर भोजपुरी सीख लेलस. कई बंगाली भाई त अइसन भोजपुरी बोलेनन कि केहू पकड़े न पाई कि उ बंगाली हउंअन. दोसर ओर बंगाल क चटकल इलाका में कई अइसन बिहारी – पूर्वांचली परिवार बसल ह कि दू तीन पीढ़ी से बंगाल में रोजी रोटी कमा के भी आज तक साफ बंगला नाही बोल पावेला.


लटकले त गइले बेटा – बतंगड़ 85 – Anjoria\nमई 26, 2018 बतंगड़, लटकले त गइले बेटा\nहमहीं ना बहुते लोग बस-ट्रक का पीछे लिखल तरह तरह के संदेशन के धेयान से देखेला आ ओहसे जनता के नब्ज धरे के कोशिश करेला. कई बेर बसन पर लिखल ई संदेश पढ़ले बानी कि – लटकले त गइले बेटा ! आजु जब एह पर देश के मौजूदा हालात देखत सोचल शुरु कइनी त लागल कि ई शाश्वत संदेश बा देशवासियन ला, देशप्रेमियन ला. लटके के सबले बड़का नमूना रहलन त्रिशंकु. इक्ष्वांकु कुल के महाराजा त्रिशंकु का मन में भइल कि भाग्य भरोसे ना रहि के अपना पुरुषार्थ का बल पर सशरीर स्वर्ग जाए के कोशिश करीं. एह काम में सबसे पहिले ऊ महर्षि वशिष्ठ से यज्ञ करावे के याचना कइलें त ऊ मना कर दिहलें. ओकरा बाद त्रिशंकु गुरु वशिष्ठ के पुत्रन के शरणागत भइलें त ओहिजो से मनाही सुनला का बाद कहलन कि तब हम कवनो दोसरा ऋषि का शरण में जाएब. ई सुनिके वशिष्ठपुत्र अइसन नाराज भइलें कि श्राप दे दिहलें कि जो चाण्डाल बनि जो ! अब एह श्राप का चलते चाण्डाल घोषित हो चुकल त्रिशंकु का राज से जनता दोसरा राज में जाइल शुरु कर दिहलसि. मंत्रीगणो उनुका के तज दिहलें. बाकिर अपना ध्येयपथ पर अडिग त्रिशंकु हार माने के तइयार ना रहलन. आखिरकार उनुका महर्षि विश्वमित्र से अभयदान मिलल आ ऊ त्रिशंकु के सशरीर स्वर्ग भेजे ला यज्ञ करावल शुरु कर दिहलें. एह यज्ञ में बाकिओ ऋषि महर्षि लोग शामिल भइल आ यज्ञ का अन्त में त्रिशंकु सशरीर स्वर्ग ला प्रस्थान कर दिहलें. ओने सशरीर त्रिशंकु के आवत देखि देवता लोग उनुका के उलुटा वापिस कर दिहलें. वापस लवटत त्रिशंकु के तब महर्षि विश्वमित्र फेरु स्वर्ग ला भेज दिहलें. एही उठा पटक का बीच देवता लोग तब महर्षि विश्वमित्र के गोहार लगवलें कि हे मुनिवर, कवनो शापित आदमी देवता ला बनावल स्वर्ग में कइसे जा सकेला. एह पर महर्षि विश्वमित्र कहनी कि हम त इनका के स्वर्ग भेज के रहब. अगर तू लोग अपना वाला स्वर्ग में इनका के ना आवे देबे त हम इनका ला अलगे स्वर्ग बना देब. आ बनाइओ दिहलें. महाराज त्रिशंकु ओही स्वर्ग में सशरीर रहे लगलन बाकिर आम जन मानस में कहल जाला कि त्रिशंकु धरती आ स्वर्ग का बीचे लटकल बाड़न.\nकथा सुनला का बाद लवटल जाव देश दुनिया का मौजूदा हालात पर. देश के बहुसंख्यक जनता के ई जिम्मेदारी बनत बा कि ऊ अपना पुरुषार्थ का बल पर अवना सपनन के पुरावे के संकल्प लेव आ जवन ऋषि ओकरा सपना के पूरा करावे ला सगरी जतन करे ला तइयार बा ओकरे बतावल राहि पर चले. पहिले से स्वर्ग पर काबिज हो चुकल लोग हर तिकड़म करे पर लागल बा कि ओकरा के नीचहीं गिरवले राखल जाव. ओह लोग के लागत बा कि अगर एही तरह होखे लागल त फेर हर अदमिए आपन सपना पुरावे लागी आ फेरु ओकरा देवत्व के का होखी. अपना स्वर्ग पर फेरु से काबिज होखे का फेर में सत्ताच्यूत हो चुकल एह पुरनका देवतन के मलेच्छनो के सहारा लेबे में इचिको हिचक नइखे. ऊ रउरा सब के हर तरह से कमजोर करे, एक दोसरा से अलगा-बिलगा करे में लागल बाड़ें. सावधान रहीं आ आपन जिम्मेदारी समुझे के कोशिश करीं सभे. महर्षि विश्वमित्र रउरा सभेला एगो नया स्वर्ग बनावे तक ला तइयार बाड़न. अब ई हमनिए सभ पर बा कि का फैसला लेत बानी जा. अपना ला स्वर्ग बनावल हमनिए का हाथ में. दोसरा के बहकावा में अइला का बाद कुछ ना कइल जा सकी. ना खुदा ही मिली ना बिसाले सनम, ना इधर के रहब ना उधर के रहब !


Jul 19, 2016 सियासत में भाई भतीजावाद, हरिराम पाण्डेय\nउत्तर प्रदेश एह घरी भारत के सियासत के ड्राइंगबोर्ड बन के बइठल बा. एकरा अलग अलग हिस्सा पर अलग अलग गोल तरह तरह के चित्र बनावे में लागल बाड़ें. कांग्रेस प्रगतिशील उदार ब्राह्मणवाद के हवा देत बिया, त भाजपा कट्टरहिंदूवाद के चित्र बनावत बिया. मौजूदा मुख्यमंत्री अखिलेश यादव अपना छवि के आकार बढ़ावे में लागल बाड़ें.\nअबहीं हाले में अखिलेश यादव मुख्तार अंसारी के गोल कौमी एकता दल के सपा में घोराइल रोकवा के सचहू अपना चाचा आ कैबिनेट मंत्री शिवपाल सिंह यादव के नाराज कर दिहलां बाकिर आपन खुद के छवि पहिले से तनिका बड़हन बढ़ा लिहलन. एह घटना का बाद उभरल ताजा सियासी तस्वीर के बहुते महत्व दीहल जात बा आ कुछ लोग के कहना बा कि एकर सीधा असर उत्तर प्रदेश के चुनाव पर पड़ी. शिवपालसिंह यादव, जे उत्तर प्रदेश सपा के चुनाव प्रभारीओ हउवन, मुख्तार अंसारी के गोल के सपा में घोरा जाए ला राजी करवले रहन. उनकर मानना रहल कि एहसे चुनाव में फायदा होखी सपा के. खास क के वाराणसी में जहवां से कौमी एकता दल के मुख्तार अंसारी खुदे खड़ा होलें. एह घोर मट्ठा बनावे में उनकर साथ दिहले रहन एगो अउर मंत्री बलराम यादव. एह पूरा वाकया में जवन सबले रहस्य वाली बात रहल ऊ ई कि घोर मिलवनी के प्रस्ताव पेश होखे से पहिले ले मुख्यमंत्री के एह समझौता के भनको ना लागल रहुवे आ उनुका के पूरा अलोता में राखल गइल रहुवे.\nजइसहीं अखिलेश यादव के एह घोर मिलवनी के पता चलल ऊ तुरते अपना पिता आ सपा के राष्ट्रीय अध्यक्ष मुलायम सिंह यादव से राय विचार क के बलराम यादव के बर्खास्त क दिहलन. एकरा बाद सपे संसदीय दल के बइठक बोलवा के मुलायमसिंह सभका के अखिलेश यादव के नाराजगी के कारण बताके एह घोर मिलवनी के प्रस्ताव रद्द क दिहलन. बाद में मुलायम सिंह आ शिवपाल सिंह अखिलेश के समझवले बुझवलें त बलराम यादव का 26 जून के भइल राज्य मंत्रिमंडल विस्तार में फेरू सरकार में शामिल क लिहल गइल.\nएह वाकया से बुझात बा कि अखिलेश यादव के राजनीतिक लाभ भेटाई आ चुनाव बेरा आम जनता में संदेश जाई कि मुख्यमंत्री आपराधिक तत्वन से अपना के अलगा राखल चाहत बाड़न. अइसहीं 2012 में ऊ डी पी यादव से किनारा क के अपना गोल के चुनाव में फायदा चहुँपवले रहन. अखिलेश उत्तर प्रदेश में आपन छवि सुधारे में लागल बाड़न. पहिलहूं एक बेर जब राजा भईया – रघुराज प्रताप सिंह – के नाम एगो पुलिस अधिकारी के खून होखे से जुड़ला प उनुका के हटा दिहले रहलन. अइसन क के ऊ लगातार संदेश देत बाड़न कि ऊ राज्य के कांडन आ अपराधियन के चंगुल से निकालल चाहत बाड़न. इहे ना, एकरा से इहो सनेशा जात बा कि अपना चाचन से घेराइल होखला का बावजूद ऊ आपन छवि बरियार बनावेला चउकस बाड़न. चचा भतीजा के रस्साकशी उत्तर प्रदेश के समाजवादी पार्टी का सियासत में धीरे धीरे रंग ले आवल बावे.\nअबे कुछ महीना पहिले मुख्यमंत्री के चाचा शिवपाल सिंह यादव अखिलेश यादव के दू गो विश्वस्तन – आनंद भदौरिया अउर सुनील यादव – के अखिलेश यादव से बिना पूछले सपा से निकाल बाहर क दिहले रहन. एह बात से खिसिया के अखिलेश सैफई महोत्सव में शामिले ना भइलन. बाद में हाई कमान बीच बचाव क के ओह दुनू के फेरू वापसे ना ले आइल, एमएलसीओ बना दिहलसि. एही बीचे दू जने विवादास्पद राजनीतिज्ञ – बेनी प्रसाद वर्मा अउर अमर सिंह – के पार्टी में ले अवला आ राज्य सभा के सांसद बनवला से अखिलेश के नाखुश बतावल जात बा. काहे कि एहुमें शिवपाल सिंह यादव के भूमिका रहल आ उहो गँवा गँवे आपन वर्चस्व बढ़ावे में लागल बाड़ें.\nबिहार चुनाव का बेरा महागठबंधन होखला से अखिलेश के विरोध का बावजूद शिवपाल सिंह बिचवनिया बलनल आ ओहिजा के सभन में भाषणो दिहलन. अतने ना, शिवपाल सिंह यादव के चुनाव प्रभारी बनवलो से अखिलेश नाराज बतावल जात बाड़न.\n12 सितम्बर से अखिलेश आपन विकास रथयात्रा निकलीहें. ओह घरी चाचा भतीजा के अंदरूनी मनमुटाव चरम पर पहुंच सकेला. चाचा भतीजा के ई अंदरूनी रस्साकशी चुनावो में आपन असर देखाई. अब भाजपा आ कांग्रेस के व्यूह रचना में ई असर कतना रंग देखाई, इहो देखे वाली बात होखी.\nपाण्डेय हरिराम के खोज-खबर 7/18/2016 07:44:00 PM से उल्था कइल.


पइसा के सामने इज्जत के टंशन खतम – Anjoria\nApr 3, 2013 भोजपुरी, लस्टम पस्टम\nरामचेला आ के बतवले कि अरे, सुनलऽ हऽ बाबा, ओने घनश्याम चाचा के घर में महाभारत मचल बा. ना जाने अंगरेजी के कवना टीवी चैनल के परोगराम में जा के ना जाने का कहि दिहले बाड़े कि उनका घर में महाभारत हो गइल बा. चाचा के पचासी बरिस के महतारी फरला चिल्लात बाड़ी आ मेहरी फरका लूघा खूँटले खाड़ा बिया कि जबे किरिया खइहें बरहम बाबा के तबे जाये देब. बाबा तूं त चाचा के घरे जालऽ कुछ मालूम बा कि का भइल बा?\nबाबा कहलें, रामचेला तोहार सुभाव मेहरारुन के होत जा ता. दोसरा के घर के घरकच जनला के कवन दरकार बा। घनश्याम चाचा के घरे कवनो खास बात नइखे. तूं त जानते बाड़ऽ कि ऊ विदेश सेवा से रिटायर कइले बाड़े आ धकाधक अंग्रेजी बोले ले. अब बात ई भइल बा कि हिंदी त इज्जत करे वाली भाषा ह, हिंदी में त बिसकुटो के जी कहल जाला जइसे पारले जी. लेकिन अगरेजी पानी उतार भाषा ह. अब टीवी पर काका इस्पेसलिस्ट बन के जाले. उहाँ त जवान लइकियो उनुका के घन कहेली सँ. अब काका के महतारी देखली त उनका बड़ा बेजांय लागल कि हई देखऽ, काल्हु के जामल लइकी हमरा साठ बरिस के घनश्याम के घन, घन कहि के घनघना देत बाड़ी सँ. अब जब काका अइले त बुढ़ियो पुछली कि ए बबुआ, ई लइकिया तहरा के घन काहे कहत रहली सन? काका हँसि के कहले, माई ऊ प्यार से कहेली सँ.\nअब महतारी त गरमा गइली, ई कवन प्यार ह, मुँहझौंसिन के आपन उमिर ना देखे के चाहीं. ओने मलिकाइन सुन लिहली आ जामा से बाहर हो गइली, कहली इनकर ई उमिर में प्यार चढ़ऽता, जस जस बुढ़ातारे वइसे बिगड़ा भइल जातारें. अब काका का कहस. ओने मेहरारू त अड़ गइली, काल्हु से टीवी फीवी पर नइखे जाए के.\nअब घनश्याम चाचा कहले कि का कहीं अंगरेजी टीवी पर गइला से पइसा बहुत भेंटाला. अब इजतिया त लउके ना, पर पइसवा त लउकेला. अब जवन चीज ना लउके ओकरा खातिर काहे के त्याग आ जवन लउके ला ओकरा के त्यागे के का बा. आज काल के लइका लइकी त इज्जत के मामला में ज्यादा हुसियार बाड़े सँ. कहे ले सन कि इज्जत देब त इज्जत पइब ना त कवनो गरज नइखे.\nबाबा उनका से पुछलें कि कइसे मैनेज कइलऽ त घनश्याम जी बतवले कि मलिकाइन से कहनी कि टीवी वाला जवन लक्ष्मीनारायण दीहऽसन सब तहरा के दे देब. अब श्रीमती जी इज्जत के लेके कवनो टेंशन में नइखी.


टटका खबर, शुक,5जनवरी 2018 – टटका खबर\nमध्यप्रदेश का इंदौर शहर के कनाड़िया इलाका के बिचौली मर्दाना बाईपास पर शुक का दिने एगो नामी प्राईवेट स्कूल के बस के जोरदार टक्कर सामने से आवत एगो च्रक से हो गइल. एह हादसा में पाँच गो विद्यार्थियन आ ड्राइवर के मौत हो गइल आ दर्जनो घवाहिल हो गइलें.\nप्रधानमंत्री नरेन्‍द्र मोदी शुक का दिने देश के पिछड़ल जात जिलन के विकास के जरुरी बतावत कहलें कि इलाकाई क्षेत्रीय असंतुलन के बहुते दिन ले बढ़े ना देबे के चाहीं. नई दिल्‍ली में डॉक्‍टर आम्‍बेडकर अंतर्राष्‍ट्रीय केन्‍द्र में देश के जिलाधिकारियन आ प्रभारी अधिकारियन से बतियावत पीएम कहनी कि सबसे पहिले त निराश सोच के आशावादि सोच में बदले के बा. एह दिसाईं सफलता के कहानियन के रेघरियावत रहे के पड़ी जवना से लोग में उछाह भरे. कहनी कि लोग के आकांक्षा के चिन्हे के पड़ी आ ओकरा के चैनलाइज करत बढ़न्ती का तरफ बढ़ावे के होखी.\nपीएम मोदी उदाहरण देत समुझवनी कि साठ का दशक में बैंकन के राष्‍ट्रीयकरण हो चुकला का बावजूद बैंक गरीबन ले ना पहुंच सकल रहुवे. सरकार जनधन योजना ले आके बदलाव करा दिहलसि. कहनि कि एही तरह बदलाव के नया नयि जरिया खोज का काम करीं सभे.\nसंसद के पिछलका सत्र खतम हो गइल. दुनु सदन के कार्चवाही बेमियादी समय ला रोक गदीहल गइल. लोकसभा एह सत्र में 11 गे विधेयक पारित क दिहलसि बाकिर राज्यसभा में कांग्रेस का अगुआई में विपक्ष लगातार बाधी डालत गइल आ कई गो जरुरी काम के निपटान ना हो सकल. अब बजट सत्र 29 जनवरी से शुरू होखी. एह सत्र का पहिला दिने राष्‍ट्रपति दुनु सदन के समहर बइठका के संबोधित करब. एही सत्र में अगिला साल के बजट एक फरवरी के पेश कइल जाई. बजट सत्र के पहिला दौर9फरवरी ले चली.\nसरकार मान लिहलसि कि पिछला लेखा खाता बरीस 2017-18 में सकल घरेलू उत्‍पादन में बढ़ातरी साढे छह फिसदी रहल. एकरा पिछला बरीस में ई बढ़ातरी 7.1 फीसदी रहल रहुवे.\nरांची की विशेष सी बी आई अदालत शुको का दिने पुरनका बिहार में भइल चारा घोटाला में दोषी लालू प्रसाद के सजा ना सुना पावल. अब सनिचर के दुपहरिया में उनुका के वीडियो कान्फरेसिंग से सजा सुनावत जाई. एह बीत लालू के उमिर आ बीमारी के रोना रोवत उनुकर वकील अदालत से मनुहार कइले बाड़न कि सजा कमे दिन के सुनावल जाव. एकरा पीछे के मनसा बा कि कम दिन के सजा मिलला प जमानत मिलल आसान रही ना त सुप्रीम कोर्ट ले दउड़ लगावे के पड़ सकेला.\nसाल 1993 में भइल चेन्‍नई के संघ मुख्‍यालय पर बम फोड़े वाला आरोपी मुस्‍ताक अहमद के शुक का दिने सीबीआई चेन्‍नई के बाहरी इलाका से गिरफ्तार क लिहलसि. एह धमाका में 11 लोग के मौत हो गइल रहुवे.\nआतंकवादियों का खिलाफ पाकिस्‍तान के रवैया से नाराज अमरीका ओकरा के देबे वाला एक अरब पन्द्रह करोड़ डॉलर के सुरक्षा सहायता आ सैन्‍य हथियारन के आपूर्ति प रोक लगा दिहलसि. पाकिस्तान के आतंकियन के एगो लिस्ट थमा के ओकरा से कहल गइल बा कि 1 जनवरी से पहिले एह सभ प कार्रवाई क देखावे.\nदू बरीस के गुमा सधला का बाद अब उत्‍तर कोरिया दक्खिन कोरिया से बतियावे ला तइयार हो गइल बावे. सिओल में शुक का दिने एह बाति के पकियावत दक्खिन कोरिया के एकीकरण मंत्री कहलन कि उत्‍तर कोरिया के एगो शिष्‍टमंडल मंगल का दिने भेजी. बातचीत पानमूनजोम गांव में होखी.\nकड़ाका के गलन वाली जाड़ बिहार यूपी समेत सगरी उत्तरी भारत में बनल बा. एह से हर तरह के आवाजाही में बाधा आइल बा आ लोग के जीवन अस्त व्यस्त हो के रहि गइल बा. जम्‍मू-कश्‍मीर के कुपवाड़ा में तंगधर इलाका के साधना चोटी पर पहाड़ खिसकला से भइल हादसा में एगो वाहन से जात नौ लोग लापता हो गइल बा. कुछ लोग बर्फ का टीला का नीचे दबाइल लागत बा. राहत का काम में सेना आ पुलिस के जवान लागल बाड़ें.\nकेपटाउन में चलत बीसीसीआई आ दक्षिण अफ्रीका का बीचे पहिलका क्रिकेट टेस्‍ट मैच के पहिलका पारी में दक्षिण अफ्रीका के टीम 286 रन पर ऑल आउट हो गइल. एकरा बाद खेलत बीसीसीआई के टीम के शुरुआते खराब भइल. आ महज 87 रन का स्कोर पर ओकर जार गो विकेट गिर गइल.\nलगातार दूसरे दिने शुक के देश के शेयर बाजार बढ़ोतरी लेत बंद भइलें. सेंसेक्स 34,153.85 अंक के रिकार्ड ऊँचाई छुवलसि त निफ्टी 10,558.85 अंक के. वइसे अब जालकार चातावे लागल बाड़ें कि एह उछालन से उछाह में अइला के जरिरत नइखे आ बहुते सोच समुझ के नया पूंजी फँसावे लोग. काहें कि कंपनियन के मुनाफा ओह तरह से नइखे बढ़ल जवना तरह से शेयरन के दाम बढ़ल बा. लोग जो बा कि एक रुपिया के कमाई प 29 रुपिया ले लगवले जात बा. बाजार जब टूटल शुरु करी त कवनो ठाँव ना मिल पाई ओह गिरावट के.\nयूपी के कई जिलन में शिक्षकन के कमी देखत सरकारी कॉलेजन में ‘मेरा अधिकारी-मेरा मार्गदर्शक’ योजना का तहत सरकारी अधिकारी इण्टर मीडिएट तक के विद्यारिथियन के पढ़ावे के काम करे लागल बाड़ें.\nगोरखपुर के पिपराइच इलाका के खजवाँ गाँव का नियरा बनल मुर्गी फार्म में काम करे वाला मजदूर फार्म चौकीदार के लोहा का रॉड से पीटत मुआ दिहलसि.\nपश्चिम चंपारण जिला के सहोदरा इलाका के नरकटियागंज-भिखनाठोरी मेन रोड पर शुक का दिने एगो आदमी के लाश फेंकल मिलल बा.\nजौनपुर जिला के रामपुर इलाका में शुक का दिने भइल सड़क हादसा में एगो मोटरसाइकिल प जात दू गो बचवन के मौत हो गइल आ तीन जने घवाहिल हो गइलें.\nमिर्जापुर के अहरौरा इलाका के जरगो जलाशय से 27 बरीस के एगो औरत के लाश मिलल बा. पुलिस के अनेसा बा कि ओकरा साथे बलात्कार कइला का बाद ओकर खून क के जलाशय में फेंकल गइल बा.\nजौनपुर के बदलापुर इलाका में दुगौली गाँव के एगो नवही के खून क दीहल गइल बा.\nआजमगढ़ के रौनापार इलाका के बरडीहा गाँव का एगो मड़ई में कउड़ा का आग से भइल अगलगी में एके परिवार के चार लोग के मौत हो गइल.\nTags: आजमगढ, इंदौर, क्रिकेट मैच, गोरखपुर, चंपारण, चारा घोटाला, जौनपुर, मिर्जापुर, मोदी, लालू प्रसाद, सड़क हादसा\nMore Stories From टटका खबर


बिपिन सिंह दू गो फिलिम पुरवले अब तीन गो के बारी बा – Anjoria\nFebruary 13, 2014 Editor फिल्म, मनोरंजन 1\nसाल २०१४ शुरू होखते भोजपुरी के चर्चित खलनायक बिपिन सिंह अपना दु गो फिलिमन के शूटिंग पूरा करा दिहले. “गंगा के लाल काशी विश्वनाथ” अउर संजीव मण्डल निर्देशित “प्यार में” फिलिमन में बिपिन सिंह खलनायक बाड़े.\nबिपिन सिंह के सभे सशक्त आ दमदार अभिनेता मानेला आ हर फिलिम में उ अपना सशक्त अभिनय के छाप छोड़ देले.\nअब बिपिन सिंह रेहान खान के निर्देशन में बनत फिलिम “दम बा त आ बिहार” के शूटिंग ला बनारस जात बाड़ें.\nएह साल रिलीज होखे वाली बिपिन सिंह के फिलिमन में “प्यार मोहब्ब्त जिन्दाबाद”, “महालंठ”, “अँखियाँ जब से लड़ल”, “विजय तिलक”, “ठोक देब”, “चरणो कि सौगंध” आ “मायाजाल” के नाम बा.\nभोजपुरिया जवान के बात निराला बा….


भोजपुरी में पढ़ें – भोजपुरिया किस्सा कहानी में पूरा संस्कृति होला\nलोक के संरक्षण कहां कइल जा सकेला?\nबचपन में बड़-बूढ़ से जवन किस्सा कहानी सुनल जात रहल हा वो से संस्कार बनत रहल हा. ओकरा से लोक चेतना व्यक्ति तक पहुंचत रहल हा आ व्यक्ति के चेतना फेर लोक के योग्य बनत रहल हा. इ धरोहर ह आ एही के बचवल क जरुरत बा.\nLast Updated: December 4, 2020, 1:04 PM IST\nकहनी - खीसा गवईं समाज में मनोरंजन कईले आउर संस्कार के आगे बढ़वले क सबसे मजबूत आधार रहल ह. एकरा में मनई क तजुर्बा रहले की कारन एकर बहुत महत्व बा. तजुर्बा रहले की कारन एतना तकनीक अयिले की बादो एकर महत्व कम ना भईल ह. दुनिया में केतना खीसा सुनावे वाला लोग हवें जवन नद्दी की किनारे, पेड़ की छाह में, खेत की मेढ़ा पर बईठ के खीसा कहत रहलन जा आउर आज सालों बाद भी उनहन लोगन क नाम ह. लेकिन अपनी देश में खीसा कहे वाला कबहूं ओह स्तर पर ना जा पउलन जा. कारन इहे ह कि उनकरा कहनी क महत्व बतावल ना गईल. केहू समझवले/जनले क प्रयास ना कईलस. जे कहनी/बुझनी गढ़े क काम कईलस ओकरा के कवनो जिम्मेदारी ना मिलल आउर जे जिम्मेदारी लिहलस उ कबों कुछ कय ना पउलस.\nये भी पढ़ें : भोजपुरी विशेष - दर्द के संगी-साथी आ क्रांति के प्रतीक ह खंजड़ी बाजा\nदुनिया में लोक के महत्व\nदुनिया भर में लोक के देखब त भारत में लोक क महत्व ओतना ना होखे पउलस जेतना की जापान, खाड़ी क देश, पूरा यूरोप आउर रूस जईसन देश में ह. ये देशन में आप देखब की बड़े-बड़े विश्वविद्यालय में एह विषय क पढ़ाई होले. एसे उहाँ पीढ़ी बदलले की बादो जवन धरोहर क मूल स्वाभाव ह उ ना बदलल ह. एतने नाही, नई पीढ़ी तरह-तरह क प्रयोग कईके ओकरा के समय की संग्हे ले चलत ह. भारत में इ ना भयल, एसे की एकरा के बचावे खातिर कवनों संस्था कायम ना हो पउलस. बंगाली आउर मराठी छोड़ देहीं त भारत की बाकी बोली बानी क लोग अब गयल, तब गयल की हालत में ह. खासकर हिंदी की सहोदर बोलियन क हालत ढेर ख़राब हीय. एसे की येह क्षेत्र में सुनियोजित आउर संस्थागत प्रयास ना भईल. जवन संस्था बनलीं सो ओकरा में काम करे वाला लोग अईसन जुड़लन जा कि उनहन लोगन के अपना गियान की आगे केहू क कुछ आउर ना देखायल. कईगो संस्था त जाति आउर परिवार की बहरे सोची ना पउलिन स. अईसन हालत में ‘लोक’ बिलाय गईल आउर जिन लोगन से ओकरा के बचवले क उम्मीद रहे उ लोग तमाशा देखत आउर अपनी महिमा क माला पहिनत रह गईलन जा.\nआप सब त जानी लां की धर्म से लेके कवनो आउर परम्परा तक के बचवले क प्रयास सुनियोजित ह. मतलब की कवनो व्यक्ति / संगठन आउर संस्था की प्रयास से ओकरा के बचावल गयल ह. अयिसहीं शास्त्रीय गायन के घराना बचवलस. जेतना नचले क कला ह, सब कवनों न कवनों घराना क धरोहर ह. कहीं कहीं त एगो कला के बचावे खातिर कईगो घराना आउर संस्थान काम करत हवन सो. इ बात माने के परी की तरीके से बचवले क प्रयास ना भईल रहल होत त आउर घराना संस्कृति ना विकसित भईल होत त शास्त्रीय संगीत/नृत्य आज लोक शैलीयन मतीन उभचुभ करत रहत. आज शास्त्रीय संगीत क जवन स्थिति देखे के बनत हिय ओमे सुनियोजित आउर संस्थानिक प्रयास क भूमिका ढेर ह.\nसुनियोजित प्रयास के देखीं त एगो बात आउर ह. गायन, वादन और नचले क जेतना शैली हईं सो, ओकर कहीं न कहीं पढ़ाई-लिखाई होखे ले. गंधर्व महाविद्यालय आउर प्रयागराज क संगीत महाविद्यालय जईसन कईगो संस्था उत्तर भारत में जिम्मेदारी उठवले बाड़ी सो. देश की कईगो विश्वविद्यालय में शोध से लेके छात्रवृत्ति तक क सुविधा हवे. लेकिन इ ताज्जुब ह की लोक की एकहू शैली क कहीं कवनों संरक्षण ना ह. नाम खातिन कुछ रद्दी सरकारी संस्था जरुर काम करत हईं सो, लेकिन उनकरा बनले से लेके आज ले उहाँ खानापूर्ति से ढेर कुछ देखे के मिलल ना ह. ओकर बड़हर कारन इ ह कि लोक में जे जियत/करत रहे, लिखत-पढ़त रहे, गावत-बजावत रहे, ओकरा के कहीं जिम्मेदारी ना देहल गईल आउर जे जिम्मेदारी लिहलस उ उहाँ नोकरी कईले से आगे ना बढ़ल.\nलोक के पढ़ाई हो सकेला?\nइ कहे में कवनो संकोच ना ह कि लोक में जवन कुछ बचल बा, देखात बा उ एकाधगो मनई क आपन मेहनत हिय. संग्हे संग्हे इहो कहल जा सकेला कि कुछ लोक प्रेमी लोगन की पहल पर बनल संस्थान, जईसे कि राजस्थान में रूपायन, छत्तीसगढ़ में नया थिएटर खूब काम कईले बा. इ लोग उहाँ प्रचलित कथा कहानी के देश-दुनिया में फयिलवलन जा. एसे इ कहल जा सकेला कि कुछ लोग अपनी मेहनत, लगन आउर समझ की दम पर बढ़िया काम कईले बड़न जा. लेकिन आगे ले जाए खातिन आउर धरोहर बनावे खातिन सरकार क मदद ढेर जरुरी ह. सरकार जबले ना चाही तबले लोक की कवनो विषय के पढ़ल त जा सकेला लेकिन पढ़ावल ना जा सकेला.\nआज स्थिति तनी बदल हिय. कुछ संस्थान में लोक के एक-दुई पेपर के रूप में पढ़ावल जात ह. लेकिन इ प्रयास बहुत कम ह. एसे की कहावत हिय कि, ‘जवन लोक में ना ह, उ कहीं ना ह.’ अब एतना बड़ीयार विषय के एक दुई कक्षा में पढ़ावल मतलब की खानापूर्ति से ढेर कुछ ना ह. जरुरत हिय लोक पर अलग से शोध करे खातिन संस्थान खोलले क. ओकरा समझे जाने वालन के एक जगह जुटावल जाई त भारतीय कथा/कहनी क मोती निकल के बहरे आई. खोजबीन में बहुत कुछ अईसन मिली जवन अबले ना मिलल ह. एसे लोक त बढ़बे करी, भारतीय साहित्य आउर अमीर हो जाई.\nलोक के संरक्षण के जरुरत\nआज कई कारन से उम्मीद जगत बा. जईसे कि जबसे तकनीक आईल बा तबसे काफी कुछ नया देखेके मिलत ह. एगो त इहे बात बा कि एकरा कारन संस्थागत दलाली घटल हिय. बिचवलिया गायब होत बड़न सो आउर एगो सामान्य अदमी, जवन लोक के जियत ह, गावत ह, लोक के ओढ़त/पहिरत ह, ओकर आवाज़ लोकप्रेमी मनई ले पहुंचे लागल बा. विविधता से भरल एही देश में पांच-दस गो शास्त्रीय गायन/वादन से कईगुना जियादा लोक कला हईं सो. लेकिन उनहन क प्रचार-प्रसार आउर संरक्षन क प्रयास ना भईले से दुनिया उनकरी बारे में कुछ ना जाने ले. उ कवनो एरिया-जवार से आगे ना जा सकलिन सो. अईसन ना ह कि उनहन के बनावे/बढ़ावे वाला केहू त्यागी/तपस्वी ना मिलल. बल्कि उनहन लोगन के ठीक से संरक्षण ना मिलल. अब जरुरत बा की हर बोली-भाषा में खोजल आउर सम्हार के रखल वाला काम आगे बढ़वल जाव.


बाजपेयी जी के जन्म दिन पर – Anjoria\nDecember 25, 2010 OmPrakash Singh चौपाल, देश आ समाज, सरोकार 0\nआजु का गलीज राजनीतिक माहौल में अटल बिहारी बाजपेयी के याद बहुते आ रहल बा. बाजपेयी जी अपना बीमारी का वजह से राजनीति से सन्यास ले चुकल बाड़न आ लोग उनुका के जियते जिनिगी में भुला दिहले बा. राजनीतिक अस्थिरता का दौर में बाजपेयी जी पहिलका गैर कांग्रेसी प्रधानमंत्री रहलन जे पूरा पाँच साल सरकार चलवलें. हालांकि उनुका पहिलका प्रधानमंत्रित्व का दौरान कांग्रेस के अनैतिक आचरण का चलते उनकर सरकार एक वोट से गिर गइल रहे. तब उड़ीसा के कांग्रेसी मुख्यमंत्री अपना सांसद मत के इस्तेमाल बाजपेयी सरकार के गिरावे खातिर कइले रहले. बाजपेयी जी तीन बेर प्रधानमंत्री बनल रहलें. पहिला बेर उनकर सरकार तेरह तीन चलल त दोसरका बेर तेरह महीना. तीसरका बेर ऊ तेरहवाँ लोकसभा में प्रधानंमत्री बनलन त लोग कहत रहे कि अब तेरह साल ले रहीहें.\nराजनीति में शुचिता आ सभके साथ ले के चले वाला अटल बिहारी के विरोधियने के कवनो मुद्दा ना मिलत रहे त लोग कहत रहे कि एगो बढ़िया आदमी गलत पार्टी में बा. राष्ट्रीय स्वंयसेवक संघ से राजनीति में आइल बाजपेयी हमेशा स्वंयसेवक रहलन बाकिर संघ के कट्टरता से अलगा रहत रहलें. जवना चलते गोविन्दाचार्य एक बेर उनका के मुखौटा नाम दे दिहले रहलें. उहे एगो बयान गोविन्दाचार्य के सन्यास दिलवा दिहलसि.\nआजु अटल बिहारी बाजेपयी अस्वस्थ आ बीमार भलही होखसु उनका के शुभकामना दिहल हम आपन कर्तव्य समुझत बान. काश देश में आजुओ कवनो नेता रहीत जे उनकर कमी पूरा कर सके. उनुकर कवि वाला व्यक्तित्व मन के छुवे वाला बा. पेश बा बाजपेयी जी के लिखल एगो हिन्दी कविता\nयमुना तट, टीले रेतीले, घास फूस का घर डंडे पर,\nगोबर से लीपे आँगन में, तुलसी का बिरवा, घंटी स्वर.\nमाँ के मुँह से रामायण के दोहे चौपाई रस घोलें,\nआओ मन की गाँठें खोलें.\nबाबा की बैठक में बिछी चतई बाहर रखे खड़ाऊँ,\nमिलने वालों के मन में असमंजस, जाऊं या ना जाऊं,\nमाथे तिलक, आंख पर ऐनक, पोथी खुली स्वंय से बोलें,\nसरस्वती की देख साधना, लक्ष्मी ने संबंध ना जोड़ा,\nमिट्टी ने माथे के चंदन बनने का संकल्प ना तोड़ा,\nनये वर्ष की अगवानी में, टुक रुक लें, कुछ ताजा हो लें,\nजन्म दिन पर\nबाजपेयी की कविता\nएहू साल निरहुए रहलन न॰ १\nShooting started for Faraar Ho Gayeel


सम्हरिए बुढ़िया रे – बतंगड़ – 93 – Anjoria\nसम्हरिए बुढ़िया रे – बतंगड़ – 93\nअगस्त 4, 2018 देश के बँटवारा, बतंगड़\nजबरा मारबो करे आ रोवहूं ना देव. एह देश में हिन्दू के हालत अइसन हो गइल बा कि ओकरा पर होखत अत्याचार भा ओकरा साथे होखत अन्याय का खिलाफ कतहीं कवनो सुनवाई नइखे. अउर त अउर अदालतो हाथ खड़ा कर देली सँ जब मामिला हिन्दुवन के अधिकार खातिर होखेला. आजादी का बाद देश में बनल इस्लामी संस्कृति माने वाला जवाहरलाल के सरकार अइसन इन्तजाम करा गइल कि हिन्दुवन के कवनो ठौर नइखे बाँचल. अउर त अउर देश के इतिहासो में हिन्दुवन के जगहा ना मिलल काहे कि बँवारा गिरोह के ई कबो मंजूर ना रहल कि भारत अपना संस्कृति आ गौरवपूर्ण अतीत के यादो कर सको आ इतिहास लेखन पर बँवारा गिरोह अइसन काबिज हो गइल कि आजु ले ओकरा के बदलल नइखे जा सकत.\nमजहबी आधार पर देश के बँटवारा भइला का बावजूद बहुते मुसलमान एहिजे रहि गइलें आ आजु ले फरत फुलात बाड़ें. जबकि पाकिस्तान आ बांगलादेश में रुक गइल हिन्दू कहाँ बिला गइलें केहू ना बता सके. पाकिस्तान के बाति त छोड़िए दीं, हिन्दुस्तान के कश्मीरो से हिन्दूवन के मार भगावल गइल आ ऊ अपने देश में रिफ्यूजी बनि के जिए ला मजबूर हो गइलें. जे ओह लोग पर अत्याचार कइल ऊ त आतंकी हो गइलें आ ई कायर जमात अपना पर अत्याचार होखला का बावजूद मुकाबला ना कर सकल.\nआजु देश के आठ गो राज्यन में हिन्दू अल्पसंख्यक रहि गइल बाड़ें. तकलीफ त एकर बा कि एकरा बावजूद उनुका के ओह राज्यन में अल्पसंख्यक नइखे मानल जात. सुप्रीम कोर्ट में गोहार लगावल लोग त ओहिजो एह लोग के गोहार खारिज हो गइल. जम्मू कश्मीर, पंजाब, लक्षद्वीप, मिजोरम, नागालैण्ड, मेघालय, अरुणाचल प्रदेश, अउर मणिपुर में हिन्दू अल्पसंख्यक हो चुकल बाड़ें आ जल्दिए कुछ अउर राज्यन में होखे जा रहल बाड़ें. आ जहाँ जहाँ एह लोग के संख्या घटल बा भा घटत जात बा ओहिजा ओहिजा एह लोग के मजहबी अधिकारो के संरक्षा ना मिल पावे. कबो एह लोग के पूजा पर रोक लाग जाला त कतहीं लाश जरवला पर. हद देखे के बा त दिल्ली में देख सकीलें. सड़क का एह पार बसल हिन्दुवन के शिविर में बिजली कात दीहल गइल बा जबकि ओह पार बसल रोहिंगन का शिविर में हर तरह के सुविधा मौजूद बा. घुसपैठियन के हर तरह के दस्तावेज बहुते आराम से बन जाला आ ऊ देश के नागरिक बन जालें जबकि पाकिस्तान से जान बचा के भागल हिन्दुवन के एहिजा से लवटा दीहल जा रहल बा आ लवटला का बाद ओह लोग के जवन दुर्दशा होखत बा तवन बर्दाश्त का बाहर बा. बाकिर हिन्दुवन के अपने में अइसन लड़ा भिड़ा के राखल गइल बा कि ऊ कबो जाति का नाम पर, कबो भाषा का नाम पर, आ कबो पानी का नाम पर एक दोसरा के जान के दुश्मन बनि के अपने बरबादी के राह सुगम बनावत जालें. अगर जे कहीं अगिला बेर मोदी के सरकार ना बनल त हिन्दुवन का साथे जवन बीते वाला बा तवन सोचिए के मन काँप जात बा.\nआ ईयाद आवे लागेला लड़िकाईं में सुनल घुघुवा मन्ना, उपजे धन्ना, सम्हरिए बुढ़िया रे तोर सगरी खेत खइलसि जंगली भईंसिया. बा केहू के चिन्ता ? नया भिति उठेला पुरान भिति ढहेला सोचि के तोस पवला के जरुरत नइखे काहे कि रउरा त ओह ढहत भिति का नीचे दबाए के बा.\nआतंक मे जियत जेहादी – बतंगड़ – 92\nपरिवार के लड़ाई परिवार से – बतंगड़ – 94


पिया नाहीं अइले अबकी फगुनओ में : बतंगड़ – 30 – Anjoria\nपिया नाहीं अइले अबकी फगुनओ में : बतंगड़ – 30\nअगर कवनो समाज के खतम करे के होखे त ओकरा नाभि प चोट करे के चाहीं. आ समाज के नाभि ओकरा भासा, ओकरा परम्परा, ओकरा संस्कार, ओकरा उत्सवन में होला. कई बेर ई चोट ओह समाज के भलाई का नाम प लगावल जाला, ओकरा के सुधारे सभ्य बनावे खाति कइल जाला. भोजपुरियो का साथे अरसा से अइसने खुरचाली हो रहल बा. आम आदमी के भासा भोजपुरी के अपना के पढ़ल-लिखल-सभ्य माने वाला कुछ लोग अपना खुरचाली में श्लील बनावे प लागल बा. ओहु लोग के मालूम बा कि श्लील होखते भोजपुरी के नींव हिल जाई. आम आदमी एकरा से दूर जाए लगीहें आ अपना के सभ्य-श्लील बतावे वाला लोग के तब मनसा पूरन हो जाई. ई लोग त भोजपुरी का नाम प कई गो संस्थो चलावेला जवना के हर काम हिन्दी में होखेला. आ जवन भासा आपन सवालो दोसरा भासा में उठावल करी ओकर आवाज केहु काहे आ कइसे सुनी. भोजपुरी अगर आजु जिन्दा बिया त आम आदमी का चलते. बाकि बकरी के माई कहिया ले खरजिउतिया मनाई. आजु ना त काल्हु ओकरा कटाहीं के बा.\nरउरो सभे सोचत होखब कि काल्हु फगुआ बा आ ई बतंगड़ा कवन राग उठा लिहलसि. हर हप्ता एगो खम्भा खड़ा कइल आसान ना होखे. कई बेर ओकरा मजबूरन खुरपी का बिआह में हँसुआ के गीत उठावे पड़ जाला. चारो तरफ आजु चुनाव परिणाम के चरचा चलत बा. एह प अगर कवनो अटकर पचीसा लगाईं त ओकरा गलत होखे के पूरा अनेसा रही. कहले बा बड़ बड़ जने दहाइल जासु,गदहा थाहे कतना पानी. अब जवन होखे के बा तवन काल्हु सामने आइए जाई. बाकि हमरा हर हाल में एह लेख के आजु पठा देबे के बा ना त सम्पादक जी लुकारी भाँजे लगीहें. समहुत जहिया जरी तहिया जरी, बाकि हम त आजुए झँउसि जाइब.\nएक बेर मन भइल कि फगुए प लिख मारीं. बाकि फगुआ लउके त पहिले. तीन दिन बादे फगुआ बा आ कतहीं ना त फगुआ के गाजन बाजन सुनाता ना केहु का देह प रंग अबीर लउकत बा. पिया परदेस, देवर घरे लईका, सूतल भसुर के जगाईं कइसे का उहा पोह में पड़ल बिरहिनी परेशान बिया कि पिया नाहीं अइले अबकी फगुनवो में. भाग दौड़ भरल जिनिगी में रोजी रोटी कमाए परदेसे गइल पिया बलमा के तिकवते ओकर फगुआ बीते जात बा. आ हम खोजत बानी अपना लइकाईं का दिन के उमंग उल्लास से भरल फगुआ. जब राहे पेड़ा निकलत हमेशा चौकन्ना रहे के पड़त रहुवे कि केनियो से रंग पानी भेंटा मत जाए. बाकि हिन्दू परब तेवहारन प सेकूलर हमला ई हाल क दिहले बा कि रंग-अबीर, कादो-पानी वाला फगुआ से साम्प्रदायिक बवाल मत हो जाए एह डरे रंग डाले के परम्परे भुलाइल जात बा. गीत-गवनई, फगुआ-चइतो बिसरल जात बा काहे कि कुछ लोग भोजपुरी के अश्लीलता खतम कइल चाहत बा. संवैधानिक मान्यता ला परेशान लोग ई नइखे सोचत कि भासा बचल रही तबे मान्यता के फायदा बा. ना त अकादमीओ के काम दोसरे भासा में करे के पड़ी. हम त हिन्दी से लाख नाराजगी का बादो कुछ हिन्दी वालन के आभारी बानी जे हिन्दी का अखबार में भोजपुरी के खम्भा उठावे के जगहा दे देत बा. ना त भोजपुरिया इलाका के हिन्दी साहित्यकार इचिको ना चाहसु कि भोजपुरी के ओकर हक मिल जाव.\nPrevious Post: किताबि आ पत्रिका के परिचय – 13\nNext Post: चन्द्रदेव यादव के पांच गीत


सुंदर सुभूमि भैया भारत के देसवा से… – Anjoria\nसुंदर सुभूमि भैया भारत के देसवा से, मोर प्रान बसे हिम-खोह रे बटोहिया\nएक द्वार घेरे राम हिम-कोतवलवा से, तीन द्वार सिंधु घहरावे रे बटोहिया. ई गीत के सुनते मन में एगो गजब के आनंद के अनुभूति होखेला. भोजपुरी के ई अमर गीत आज से 99 बरिस पहिले सन् 1911 ई. में लिखल गइल रहे. जवना बेरा देश गोरन के गुलामी के जंजीर में जकरल रहे. अउर आजादी खातिर संघर्ष तेज हो गइल रहे. मोहदास करमचंद्र गांधी हिंद स्वराज (1909ई.) में लिख चुकल रहनी. जवना में उहां के भारत के राजनीतिक-सामाजिक भविष्य के चरचा कइले बानी. 2009 के ‘हिंद स्वराज’ के शताब्दी बरिस मनावल गइल रहे. अउर आज गांधी के एह किताब के आज के परिपेक्ष्य में प्रासंगिकता प बहस चल रहल बा. अउर ई मानल जा रहल बा कि गांधी अपना\nहिंद स्वराज में भारत के जवन तस्वीर पेश कइले रहन ऊ आज ले पूरा ना भइल अउर जवन शंका जतवले रहन ऊ पूरा तरह से सांच साबित हो रहल बा.\nठीक एही तरह भोजपुरी,हिंदी आ अंग्रेजी में समान रूप से कलम चलावे वाला रघुवीर नारायण जब ‘बटोहिया’ गीत लिखलन जवना में भारतीय दर्शन के दर्शन होखेला. उनकर ई गीत ओह घरी पूर्वांचल में जन-जन के झकझोर के राख देले रहे. अउर आजो ई गीत भोजपुरियन के जुबान प बा.\nअगिला बरिस एह गीत के लिखइला के 100 बरिस पूरा होखे जा रहल बा.\nएकरा पहिले की हम रउआ लोगन से कवनो निहोरा करी हम एह गीत के लेखक रघुवीर नारायण के जिनगी के बारे में कुछ बतावे के चाहत बानी.\nबाबू रघुवीर नारायण के जनम बिहार के छपरा शहर के दहियावां मुहल्ला में 30अक्टूबर,1884 ई. के एगो इज्जतदार परिवार में भइल रहे. उनकर पूर्वज कश्मीर से आइल रहन. बाबू रघुवीर नारायण के मकान छपरा जिला के नयागांव नामक स्थान में बा. रघुवीर नारायण के बाबूजी के नाम जगदेव नारायण रहे, जे छपरा के एगो नामी वकील रहन. रघुवीर नारायण जी अंग्रेजी, हिंदी आ भोजपुरी तीनों भाषा में समान रूप से आपन कलम चलवनी. बाकिर बटोहिया गीत लिख के उहां के अमर हो गइनी. राष्ट्रकवि दिनकर जी रघुवीर जी के साहित्यिक अवदान से बहुते प्रभावित रहन. उहां के बिहार के साहित्यिक प्रगति में रघुवीर जी के बारे में लिखले रहनी कि, बिहार में राष्ट्रीयता के आदि चरण आ जागरण के ऊ अग्रदूत रहन. पूर्वी भारत के हृदय में राष्ट्रीयता के जवन भावना मचलत रहे, ऊ सबसे पहिले इहें के बटोहिया गीत से फूटल आ एह तरह फूटल कि उहे गीत उहां के अमरों के कोटी में पहुंचा देलस. रघुवीर नारायण जी के बारे में अउर जादा जाने खातिर हम उहां के गांव नया गांव फोन क के कई लोगन से बातचीत कइनी त हमरा मालुम चलल कि उहां के गांव के जवन घर रहे ऊ नदी के भेंट चढ़ चुकल बा. उहां के परिवार वाला पटना में रहेलन. गांव के लोग बतवलस कि रघुवीर बाबू के नाम प एहिजा के रेलवे स्टेशन प एगो बोर्ड लागल बा, जवना प लिखल बा कि एही जनम भूमि प बटोहिया गीत लिखे वाला रघुवीर नारायण के जनम भइल रहे. एकरा अलावा उहां के नाम प एगो कला मंच गांव में बा जवन उहां के जन्म दिन मनावत रहेला. गांव के लोगन में एह बात के लेके रोष बा कि सरकार रघुवीर नारायण के नाम प ना त कवनो सरकारी भवन बनवले बिया अउर ना उहां के याद में कवनो स्मारक बनावल गइल बा.\nअइसे में अब भोजपुरिया भाई लोग खुद निर्णय करे कि एतना महान विभूति के अवदान के हमनी के कइसे भुला गइल बानी जा? अगर हमनी के सांचो भोजपुरी के हिमायती बानी जा त हमनी के एह तरह के भोजपुरी के महान सपूतन के याद करत रहे के पड़ी. ई लोग हमनी के प्रेरणा के स्रोत बावे. दिल्ली चाहे अउर कहीं जब केहू ई कहेला कि आजादी के लड़ाई में भोजपुरिया लोगन के का योगदान रहल बा? त मन बौखला उठेला. खीस अपनो प बड़ेला. काहे कि हमनी के आपन साहित्य के बचा के नइखी स राख पाइल. बाकिर अबहियों समय बा कि हमनी के सुधर जाई जा.\nहम चाहत बानी कि अगिला साल हम सब भोजपुरिया मिल के रघुवीर नारायण जी के एह गीत के शताब्दी बरिस मनावल जाव. जगह-जगह प भोजपुरी के राष्ट्र निर्माण में योगदान प चर्चा-परिचर्चा होखो. अउर हमनी के सुंदर सुभूमि भैया भारत के देसवा के ओर आपन कदम बढ़ाई जा.\nआज अतने अगिला हफ्ता फेर कवनो दोसर विषय लेके आइब.\nPrevious Post: टटका खबर, मंगल, १३ जुलाई\nNext Post: गिरावट\nbahut badhi jankari dehla khatir dhanyabad\nravi kumar giri (guru jee)\nखीस अपनो प बड़ेला. काहे कि हमनी के आपन साहित्य के बचा के नइखी स राख पाइल. बाकिर अबहियों समय बा कि हमनी के सुधर जाई जा.


दिल दीहें सीमा सिंह – Anjoria\nभोजपुरी डांसिंग क्वीन सीमा सिंह अनेके लोग के दिल जीतले बाड़ी बाकिर आजुकाल्हु परेशान बाड़ी अपना दिल से. अब खबर बा कि सीमा सिंह से केहू उनकर दिल माँगत बा. बेसी अचकचइला के जरुरत नइखे. असल में सीमा सिंह एगो फिलिम साईन कइले बाड़ी जवना के नाँव ह ‘सईंया जी दिलवा मांगे ले’. अब जब एह फिलिम के शूटिंग करत सीमा सिंह के जेही देखल इहे कहल कि सीमा सिंह के जवाब नइखे.\nएह फिलिम के निर्माता निर्देशक हउवें राजकुमार पांडे. भोजपुरी खलनायक नंबर वन संजयो पांडे एह फिलिम में आपन जलवा देखावत नजर अइहें. आ सीमा सिंह त आयटम नम्बर करबे करीहें एगो मजगर किरदारो में नजर अइहें.\n(शशिकांत सिंह,रंजन सिन्हा)


खबर सुन के रामचेला नर्भसा गइले – Anjoria\nरामचेला बाबा लस्टमानंद के लगे अईले आ आवते नर्भसा गइले. टेंनसनिआइल तऽ पहिलहीं से रहले. तनी अस्थिर भइले तऽ बाबा पूछले, का हो का बात बा. रामचेला थूकि घोंटि के कहले- सुनलऽ हऽ रेलवे के सब इस्टेशन हवाई अड्डा के बराबर होखे जा रहल बाड़े सन.\nसुनि के बाबा लस्टमानंद अकचका गइले. का हो सांचो?\nई मालूम भइल हऽ का कि कवन इस्टेसन कवना ग्रेड के हवाई अड्डा के दर्जा पायी. अपना गांव के लग के सरसर इस्टेशन कवना ग्रेड के के होई. अभी कुछ दिन भईल बचई पांड़े अपना बेटा के लग से आवत रहले. उहां बेटवा कहीं असाम से अउरी उत्तर पूरुब में रहेला. बतावत रहले कि ऊ हवाई अड्डा पर बइठल रहले आ कर्मचारी आ के सवाचऽ सन कि का हो बंबई जइबऽ, लोग कहे ना भाई बागडोगरा जाइब. एकदम घरउ मामला लागे. कहीं सरसरो में इहे ना होखे कि समान के जांच करे वाला कहे कि भाई लगे चूना धइले बाड़ऽ तऽ तनी सुर्ती बनावऽ ना. अब बतावऽ कि जब इस्टेसन में लगातार बिजली रही आ बत्ती जरऽत रही तऽ कातना गलतफहमी हो जाई. बुझाई ना कि गांवें बानी कि बिदेश में. अब बतावऽ कि डर हो ना हो जाई गजाधर बाबा के रेल पर चढ़ावे अइनी आ गाव छूटि गइल. बिजलीविहीनता खाली आंखिये के कष्ट ना देला ऊ तऽ मन के भी शंकाशील बना देला कि सांचों हम कहां बानी. काहे कि लोग कही अरे, दू घंटा से लाइन बा अब तऽ चलिये जाई. जे ना गइल तऽ जरूर छोटका लक्ष्कवा जेनरेटर चलावत होई, अब्बे आई डीजल के रुपिया मांग. अइसन कई तरह के व्याधि मन में शंका के पहाड़ खड़ा कऽ देला. मान लऽ होइकयो गइल तऽ का इस्टेसन के कायदा कबो एयरपोर्ट अइसन हो सकेला. आ स्टेशन के माजा कबो हवाई अड्डा दे सकेला. देस भर के स्टेशन पर चाह बिकाला. एकदम रद्दी चाह होला. दस रुपिया से कम में भेंटाला. लेकिन चाह बेचे वाला जब चकेहु चाय्य गरम- चाय्य गरम कही के बेंचेला तऽ ओकर दोसरे सुख होला. इस्टेसनन में चाह 40 रुपिया कप होला आ कतनो रद्दी होखो. अतने ना अब इस्टेसन में भीखमंगा कवना ग्रेड के होहें सन. इहो एगो प्राब्लम बा. एह पर प्रोफसर उमा बाबा कहले, काका आलू टमाटर के दाम अतना बढ़ऽता कि साधारण मोसाफिर भीखार हो जाई.\nPrevious Post: माई बाबूजी जब मम्मी आ डैडी हो गइले (बतकुच्चन 170)\nNext Post: जो सहाय रघुबीर (बतकुच्चन 171)